title: Joukkovalvonta

text: Privacy International -järjestön vuonna 2007 tekemän 47 maata kattavan tutkimuksen mukaan, on ilmennyt kasvu valvonnassa ja lasku yksityyttä puolustavien menetelmien tehokkuudessa edelliseen vuoteen verrattuna. Ottaen nämä tekijät huomioon, kahdeksan maata luokiteltiin "endeemisiksi valvontayhteiskunniksi". Näistä kahdeksasta Kiina, Malesia ja Venäjä saivat huonoimman sijoituksen; näitä seurasi Singapore ja Yhdistynyt kuningaskunta; näitä seurasi Taiwan, Thaimaa ja Yhdysvallat. Parhaiten sijoittui Kreikka, jossa arvioitiin olevan "riittävät menetelmät väärinkäyttöä vastaan".


title: Joukkovalvonta

text: Monissa maissa on jo asennettu tuhansia valvontakameroita kaupunki-, esikaupunki- ja jopa maaseutualueille. Yhdysvaltalainen American Civil Liberties Union (ACLU) -kansalaisoikeusjärjestö antoi vuonna 2007 lausunnon, että Yhdysvallat on "vaarassa keikahtaa aidoksi valvontayhteiskunnaksi, joka olisi täysin vieras yhdysvaltalaisille arvoille". He näkivät "potentiaalisen pimeän tulevaisuuden, jossa meidän jokainen liike, jokainen kanssakäyminen ja jokainen yhteydenpito tallennettaisiin, koottaisiin ja varastoitaisiin valmiina tarkasteltavaksi ja käytettäväksi meitä vastaan milloin viranomaiset niin haluaisivat".


title: Joukkovalvonta

text: Toimittajat ilman rajoja -järjestö julkaisi verkkovalvontaa käsittelevän "Special report on Internet Surveillance" -raportin 12. maaliskuuta 2013. Raportti sisälsi "State Enemies of the Internet" -nimisen luettelon, jossa lueteltiin maat, joiden hallitukset ovat mukana uutistentarjoajiin kohdistuvassa (vakaviin tiedonsaantivapaus- ja ihmisoikeusloukkauksiin johtavassa) aktiivisessa ja läpitunkevassa valvonnassa. Luettelossa oli alustavasti viisi maata: Bahrain, Kiina, Iran, Syyria ja Vietnam.


title: Joukkovalvonta

text: Ennen vuotta 2009, Ruotsin puolustusvoimien radiolaitos (FRA) oli rajoitettu suureksi osaksi sääntelemättömään langattomaan signaalitiedusteluun (SIGINT). Uusi laki tuli voimaan joulukuussa 2009, antaen FRA:lle valtuudet valvoa Ruotsin rajan ylittävissä kaapeleissa kulkevia signaaleja. Tietoliikenneyhtiöt ovat lain mukaan velvollisia toimittamaan Ruotsin rajojen ylittävissä kaapeleissa kulkevat signaalit tiettyihin "vuorovaikutuspisteisiin", joissa dataan voidaan päästä käsiksi tuomioistuinluvan saamisen jälkeen. Lain vaikutuksen alaisten yhtiöiden lukumäärän arveltiin olevan "rajoitettu (noin kymmenen)".


title: Joukkovalvonta

text: FRA on asetettu kyseenalaiseksi sitä koskevan lainsäädännön muutoksen jälkeen, pääosin yleisen käsityksen takia, että muutos mahdollistaisi joukkovalvonnan. FRA on kiistänyt tämän jyrkästi, sanoen ettei heillä ole lupaa aloittaa mitään valvontaa omasta aloitteesta, ja ettei heillä ole suoraa yhteyttä kaapeleihin. Kaiken signaalitiedustelun valtuuttaa erityinen tuomioistuin ("Försvarsunderrättelsedomstolen") ja täyttää joukon kapeita vaatimuksia. Ruotsin puolustusministeri Sten Tolgfors on sanonut, että näiden toimenpiteiden "tulisi tehdä joukkovalvontaa koskevan keskustelun mitättömäksi". Pohjoismaisen internet-infrastruktuurin takia, suuri osa Norjan ja Suomen tietoliikenteestä tulee myös olemaan ruotsalaisen salakuuntelun vaikutuksen alla.


title: Joukkovalvonta

text: Lainmuutoksen ollessa vielä hallituksen esitys vuonna 2007, Suomen liikenne- ja viestintäministeriön kansliapäällikkö Harri Pursiainen oli katsonut lain loukkaavan Suomen lainsäädäntöä, koska Suomen lainsäädännössä pätee viestintäsalaisuus, ellei tuomioistuimen päätöksin tästä poiketa. Merkittävä osa suomalaisista ja virolaisista matkapuhelimista on ruotsalaisomisteisen valtionyhtiö TeliaSoneran verkossa ja verkkoa hallinnoidaan Ruotsista. Myös suomalaiset televerkko-operaattorit vastustivat hanketta.


title: Joukkovalvonta

text: Kansalaisista kerätty ja tekoälyn prosessoima data sekä kasvojentunnistuksella varustetut valvontakamerat luovat joukkovalvontayhteiskunnan, jossa kansalaisella ei ole yksityisyyttä. Kiina ottaa käyttöön vuonna 2020 sosiaalisen luottoluokitusjärjestelmän. Analyytikoiden ennusteiden mukaan vuonna 2020 Kiinassa on 300 miljoonaa valvontakameraa ja poliisi käyttää vuodessa 30 miljardia Yhdysvaltain dollaria valvontateknologiaan.


title: Wilma Murto

text: Wilma Anna Helena Murto (s. 11. kesäkuuta 1998 Kuusjoki) on suomalainen seiväshyppääjä. Murron nimissä on alle 20-vuotiaiden maailmanennätys ja Suomen ennätys 471. Hän edustaa Salon Vilpasta. Vuosina 2014–2018 häntä valmensi Jarno Koivunen. Syksyllä 2018 hän siirtyi Steve Ripponin valmennukseen.


title: Wilma Murto

text: Murto saavutti seiväshypyssä Suomen-mestaruuden Jyväskylän Kalevan kisoissa 2018 tuloksella 460 ja hopeaa Kuopion Kalevan kisoissa 2014 tuloksella 400. Sisäratojen SM-kilpailuissa hän on saavuttanut hopeaa 2015 ja 2016. Alle 20-vuotiaiden MM-kilpailuissa Eugenessa 2014 Murto jäi karsintaan.


title: Wilma Murto

text: Hallikaudella 2015–2016 Murto paransi alle 18-, 20- ja 23-vuotiaiden Suomen ennätystä ensin 445:een Somerolla 27. joulukuuta, sitten 20- ja 23-vuotiaiden Suomen ennätystä 450:een Pajulahdessa 9. tammikuuta ja 455:een Turussa 17. tammikuuta. 31. tammikuuta hän paransi Saksan Zweibrückenissä alle 20-vuotiaiden maailmanennätyksen ja naisten Suomen ennätyksen ensin 465:een, jonka ylitti ensimmäisellä yrityksellään ja sitten 471:een, jonka ylitti toisella yrityksellään.


title: Wilma Murto

text: Murto hyppäsi Kuortaneen Eliittikisoissa elokuussa 2015 ulkoratojen ennätyksekseen 430. Se oli myös silloinen 17-vuotiaiden Suomen ennätys. Kesäkuussa 2016 hän paransi ennätystään Rooman Timanttiliigakilpailussa lukemiin 435 ja samalla viikolla lukemiin 450 Birminghamin Timanttiliigakilpailussa. Murto sivusi ennätystään myöhemmin kesäkuussa Luzernissa. Turun Paavo Nurmi Gamesissa kesäkuun lopussa Murto paransi ulkoratojen ennätystä lukemaan 452. Murron sijoitus Amsterdamin EM-kisoissa 2016 oli 7. tuloksella 445.


title: Wilma Murto

text: Murto valittiin Rion olympialaisten 2016 Suomen joukkueeseen maaliskuussa 2016, mutta karsiutui loppukilpailusta itse kisoissa hypättyään 430. Murto voitti alle 20-vuotiaiden MM-pronssia tuloksella 440 Puolan Bydgoszczissa heinäkuussa 2016. Belgradin EM-hallikilpailuissa 2017 hän sijoittui jaetulle kahdeksannelle sijalle tuloksella 440. Murto voitti alle 20-vuotiaiden EM-pronssia tuloksella 415 Italian Grosesetossa heinäkuussa 2017.


title: Wilma Murto

text: Murto on kaukaista sukua pikajuoksun olympiamitalisti Voitto Hellstenille.


title: Alang

text: Alang on kaupunki Intiassa Gujaratin osavaltiossa Khambatinlahden rannalla 300 kilometriä luoteeseen Mumbaista. Se on tunnettu maailman suurimmasta laivanromuttamosta jossa romutettiin 2000-luvun alussa 300–400 laivaa vuodessa. Alangin laivanromuttamot käsittelevät puolet maailman romutettavista laivoista. Alangin alueella on myös työpajoja, joissa käsitellään romutettavista laivoista irrotettua sisustusta, elektroniikkaa, putkia ja koneistoja uudelleenkäyttöä varten.


title: Alang

text: Laivojen romutus tapahtuu ihmisvoimin ja romuttamossa on työssä noin 40 000 työläistä ja lisäksi romutustoimintaan liittyvässä muussa toiminnassa on mukana noin 200 000. Romutustyö on vaarallista, virallisten tietojen vuonna 2000 sattui noin 30 kuolemaan johtanutta työtapaturmaa, mutta eräiden intialaisten lähteiden mukaan todellinen kuolleiden määrä on 5–6 kertaa suurempi. Laivanromuissa olevat myrkylliset kemikaalit ja asbesti muodostavat myös suuren ympäristö- ja terveysriskin. Laivoja romuttavat työläiset asuvat lähistön hökkelikylissä, joissa ei ole sähköä ja peseytymismahdollisuudet ovat puutteellisia. Työpäivä on 12-tuntinen ja päiväansio keskimäärin 1–2 dollaria. Palkka on kuitenkin intialaisen mittapuun mukaan hyvä. Työolot ja palkkaus ovat Alangissa paremmat kuin Bangladeshissa toimivilla laivanromuttamoilla.


title: Alang

text: Laivojen romutuksessa käytetään hyväksi vuorovesi-ilmiötä. Laiva ajetaan kovaa vauhtia keula edellä korkean veden aikana tasaiselle hiekkarannalle ja romutus alkaa kun vuorovesi on laskenut. Alangin romuttamot tuottavat noin 15% Intian käyttämästä teräksestä. Yhden laivan romuttaminen vie aikaa 2 viikosta yhteen vuoteen.


title: Alang

text: Laivojen romutus tapahtui 1970-luvulle saakka pääosin Euroopassa ja Yhdysvalloissa mutta kohonneet työvoimakustannukset ja kiristyneet ympäristömääräykset saivat romutustoiminnan siirtymään ensin Etelä-Koreaan ja Taiwanille ja sieltä 1980-luvulla Intiaan Alangiin.


title: Alang

text: Alangissa on romutettu muun muassa matkustaja-autolautta GTS Finnjet.


title: Mikko Kärnä

text: Mikko Kärnä (s. 8. joulukuuta 1980 Espoo) on suomalainen poliitikko ja virkamies. Ennen nousuaan eduskuntaan varasijalta Kärnä työskenteli Enontekiön kunnanjohtajana vuodesta 2012. Hän oli keskustan ehdokas vuoden 2015 eduskuntavaaleissa Lapin vaalipiiristä jääden varasijalle, ja nousi eduskuntaan europarlamentaarikko Paavo Väyrysen päätettyä jatkaa Euroopan parlamentissa. Kärnä joutui jättämään eduskuntapaikkansa 11. kesäkuuta 2018 Väyrysen palattua eduskuntaan kesäkuussa 2018. Kärnä on tällä hetkellä ilman työtä. Hän on suunnitellut kirjoittavansa kirjan ajastaan eduskunnassa ja lomailevansa.


title: Mikko Kärnä

text: Kärnä varttui Puolangalla Kainuussa. Lapsena hän on kertonut harrastaneensa muun muuassa ansalangalla metsästystä, joka on nykyisin laitonta lukuun ottamatta riekon ja kiirunan metsästystä Utsjoen, Inarin ja Enontekiön kuntien alueella. Hän valmistui ylioppilaaksi Oulun Lyseon lukiosta vuonna 1998 ja suoritti varusmiespalveluksensa Kainuun rajavartiostossa vuonna 1999. Vuonna 2004 Kärnä valmistui upseeriksi Helsingin Maanpuolustuskorkeakoulusta. Hän työskenteli Lapin rajavartiostossa vuosina 2004–2010 ja eteni kapteeniksi ollessaan Ivalon rajavartiostossa. Vuosina 2010–2011 Kärnä työskenteli Inarissa Kalottikeskuksen vs. toiminnanjohtajana. Vuodesta 2011 hän on työskennellyt Enontekiön kunnalla, ensin kehittämispäällikkönä ja sitten vs. kunnansihteerinä ja kunnanjohtajana.


title: Mikko Kärnä

text: Keskustan Enontekiön kunnallisjärjestö esitti Kärnää ehdokkaaksi vuoden 2015 eduskuntavaaleihin ja Keskustan Peräpohjolan piiri nimesi hänet ehdokkaaksi syyskokouksessaan 18.10.2014. Kärnä sai vaaleissa 3 205 ääntä.


title: Mikko Kärnä

text: Eduskunnassa Kärnä työskenteli hallintovaliokunnan, ympäristövaliokunnan ja lakivaliokunnan jäsenenä sekä maa- ja metsätalousvaliokunnan varajäsenenä ja Pohjoismaiden neuvoston Suomen valtuuskunnan jäsenä. Lisäksi Kärnä oli Kemijoki Oy:n hallintoneuvoston jäsen sekä poliisiasiain neuvottelukunnan varapuheenjohtaja. Hän on ollut myös Enontekiön neuvottelukunnan jäsen ja toiminut aiemmin Lapin elokuvakomission johtoryhmän jäsenenä. Kärnä osallistui keskustan kansanedustajana hallitusneuvotteluihin kunta-asioissa yhdessä Matti Vanhasen kanssa.


title: Mikko Kärnä

text: Kärnä on naimisissa ja hänellä on kaksi lasta.


title: S/S Orion

text: S/S Orion oli suomalainen rahtihöyrylaiva jossa oli myös matkustajahyttejä.


title: S/S Orion

text: S/S Orion rakennettiin 1884 "Bremer Schiffsbau Ges.":n telakalla Bremenissä Saksassa. Laivan pituus oli 64,28 metriä, leveys 9 metriä ja syväys 4,88 metriä. Laivan vetoisuus oli 1 066 bruttorekisteritonnia ja suurin nopeus oli 8 solmua. Höyrykoneen teho oli 500 hevosvoimaa. Laivalla oli joitain matkustajahyttejä joissa oli 9 vuodepaikkaa.


title: S/S Orion

text: Suomen Höyrylaiva Oy:n tilaama laiva liikennöi Hull-Kööpenhamina-Turku-Hanko-Helsinki-Viipuri-linjalla yhdessä S/S Siriuksen kanssa. Ensimmäisen maailmansodan aikana laiva oli vuokrattuna venäläisille sukellusveneverkkojen laskulaivaksi ja se myytiin helmikuussa 1917 Venäjän laivastolle. Laivan nimeksi vaihtui "Ob" mutta kun venäläiset lähtivät 13. huhtikuuta 1918 Helsingistä laiva jäi sinne ja syksyllä 1918 se palasi takaisin Suomen Höyrylaiva Oy:n omistukseen.


title: S/S Orion

text: S/S Orion haaksirikkoutui lumimyrskyssä 28. joulukuuta 1931 Helsingin edustalla ollessaan tulossa Rouenista Turun kautta Helsinkiin.


title: S/S Orion

text: Suomen Höyrylaiva Oy hankki 1935 uuden samannimisen 2 810 dwt:n rahtialuksen. Tämä laiva luovutettiin sotakorvauksena Neuvostoliittoon 1945 ja se sai nimekseen "Valday". Laiva romutettiin Osakassa Japanissa 1969.


title: Odessa (Bee Geesin albumi)

text: Odessa on Bee Gees -yhtyeen maaliskuussa 1969 julkaistu studio- ja konseptialbumi. Kaksi levyä sisältävän albumin teema perustuu kuvitteellisen Veronica-nimisen aluksen uppoamiseen Mustallamerellä ystävänpäivänä 1899. Jotkut "Odessan" kappaleista, kuten ”Edison”, sijoittuvatkin aihepiiriltään 1800-luvulle.


title: Odessa (Bee Geesin albumi)

text: Barry Gibb on sittemmin vähätellyt "Odessan" olleen väsyneen ja hajoamispisteessä olevan yhtyeen hämmentynyt yritys täyttää levy-yhtiönsä käsky tehdä ”jotain suurta”. "Odessaa" pidetään silti Bee Geesin kestävimpänä 1960-luvun julkaisuna. Sitä on sanottu myös yhtyeen monimutkaisimmaksi ja haasteellisimmaksi levyksi, ja jopa ”Bee Geesin "Sgt. Pepperiksi"”.


title: Odessa (Bee Geesin albumi)

text: Bee Gees hajosi albumin julkaisun aikoihin. Robin Gibb erosi yhtyeestä, koska hän koki, etteivät hänen kappaleensa saaneet yhtyeessä tarpeeksi huomiota. Tähän vaikutti erityisesti tuottaja Robert Stigwoodin päätös jättää Robinin tulkitsema kappale ”Lamplight” singlen B-puolelle. A-puolella julkaistiin Barry Gibbin laulama ”First of May”, joka nousi Britanniassa listan sijalle kuusi.


title: Odessa (Bee Geesin albumi)

text: Tupla-albumi oli yhtyeen managerin Robert Stigwoodin idea. Barry Gibb uskoo, että kyseessä olivat taloudelliset syyt – kaksi levyä toisi levy-yhtiölle enemmän rahaa. Gibb myös vierasti ajatusta tupla-albumista. Kaksi levyä aiheutti hänen mielestään sen, että albumille päätyi liiaksi materiaalia, joka ei ollut kovinkaan hyvää. "Odessalla" on kaikkiaan seitsemäntoista kappaletta. Gibb on muistellut, että albumi oli yritys tehdä rock-ooppera.


title: Odessa (Bee Geesin albumi)

text: Albumin äänittäminen alkoi New Yorkin Atlantic Studiosissa vuonna 1968, ja jatkui Lontoon IBC Studiosissa vuoden loppuun asti. Sessioiden aikana kitaristi Vince Melouney jätti yhtyeen. Hän ei tuntenut itseään yhtyeen täysivaltaiseksi jäseneksi Gibbin veljesten rinnalla. Melouney ei pitäyt itseään myöskään yhtä lahjakkaana. Melouneyn lähdön myötä albumin viimeistelivät Barry, Robin ja Maurice Gibb sekä rumpali Colin Petersen.


title: Odessa (Bee Geesin albumi)

text: "Odessa" ilmestyi maaliskuussa 1969. Albumi ylsi Britannian top 10:een ja Yhdysvaltain top 20:een. Länsi-Saksassa se nousi neljänneksi ja Ranskassa viidenneksi.


title: Odessa (Bee Geesin albumi)

text: Suurimmassa osassa maailmaa albumin julkaisi Polydor Records, mutta poikkeuksena Yhdysvalloissa ja Kanadassa julkaisija oli Atco Records ja Australiassa Spin Records. Argentiinassa "Odessaa" ei julkaistu tupla-albumina, vaan se ilmestyi kahdessa osassa. Toisen albumin nimi oli "Odessa vol. 1" ja toisen "Odessa vol. 2". Vuonna 1970 myös Britanniassa julkaisiin kahden erillisen albumin versio. Levyjen nimet olivat "Marley Purt Drive" ja "Sound of Love".


title: Odessa (Bee Geesin albumi)

text: Albumi julkaistiin alun perin kultakirjaimin varustetuissa punaisissa veluurikansissa, joiden nukka aiheutti allergisia reaktioita valmistajan tehtaan työntekijöille. Myöhemmin albumi julkaistiin kuitenkin pahvikantisena.


title: Odessa (Bee Geesin albumi)

text: "Odessa" ilmestyi alkujaan vinyylinä. Vuonna 1976 se julkaistiin 8-raitana. Ensimmäinen CD-painos ilmestyi vuonna 1985. Vuonna 2009 Rhino Records julkaisi albumista uuden, kolmen CD-levyn painoksen.MuusikotMuut


title: Zug um Zug

text: Zug um Zug on saksankielinen käsite, joka tarkoittaa suoritusten samanaikaisuutta tavaran käteiskaupassa.


title: Zug um Zug

text: Irtaimen tavaran kauppa voidaan sopia käteiskaupaksi, jossa tavaran luovutus ja kauppahinnan maksaminen tapahtuu yhtä aikaa eli kauppasopimuksen osapuolten suoritukset vaihdetaan toisiaan vastaan ("Zug um Zug").


title: Zug um Zug

text: Periaatetta noudattamalla kaupan osapuolet saavat jonkinlaisen varmistuksen siitä, että vastapuoli täyttää oman osuutensa sopimuksesta. Kumpikin osapuoli voi myös valvoa, että vastapuolen suoritus vastaa sovittua – ennen kuin hän itse täyttää omat sopimusvelvoitteensa.


title: Zug um Zug

text: "Zug um Zug" -periaate toteutuu vähittäiskaupassa esimerkiksi torilla, kun asiakas maksaa ostokset käteisellä. Ostaja saa tavarat hallintaansa heti maksuhetkellä, ja kauppias saa kauppahinnan haltuunsa samalla kun luovuttaa tavarat asiakkaalle.


title: Zug um Zug

text: Suomen kauppalain 10 §:n mukaan myyjä ei ole velvollinen luopumaan tavaran hallinnasta tai määräysvallasta tavaraan ennen kuin kauppahinta maksetaan, ellei hän ole myöntänyt ostajalle luottoa tai maksun lykkäystä. Vastaavasti kauppalain 49 §:n mukaan ostaja ei ole velvollinen maksamaan kauppahintaa, ennen kuin tavara on asetettu hänen saatavilleen tai määrättäväkseen.


title: Amritsarin piirikunta

text: Amritsarin piirikunta () on yksi Intian Punjabin osavaltion 22 piirikunnasta. Piirikunta rajautuu pohjoisesta Gurdaspurin piirikuntaan, idästä Kapurthalan piirikuntaan, etelästä Tarn Taranin piirikuntaan ja lännestä Pakistanin Punjabiin.


title: Barnalan piirikunta

text: Barnalan piirikunta () on yksi Intian Punjabin osavaltion 22 piirikunnasta. Piirikunta rajautuu pohjoisesta Mogan ja Ludhianan piirikuntiin, idästä Sangrurin piirikuntaan, etelästä Mansan piirikuntaan ja lännestä Bathindan piirikuntaan.


title: Bathindan piirikunta

text: Bathindan piirikunta () on yksi Intian Punjabin osavaltion 22 piirikunnasta. Piirikunta rajautuu lännestä Muktsarin ja Faridkotin piirikuntiin, pohjoisesta Mogan piirikuntaan, idästä Barnalan ja Mansan piirikuntiin ja etelästä Haryanaan.


title: Rives (Isère)

text: Rives on kunta itäisessä Ranskassa Isèren departementissa Rhône-Alpesin alueella. Kunta tunnettiin keskiajalla miekantekotaitoisista sepistään. Rives on ollut myös tärkeä paperiteollisuuskeskus.


title: Noppaperhonen

text: Noppaperhonen eli esikkoperhonen ("Hamearis lucina") on lähinnä maapallon trooppisilla seuduilla tavattavan noppaperhosten heimon (Riodinidae) ainoa Euroopassa tavattava laji. Suomesta sitä ei ole koskaan tavattu.


title: Noppaperhonen

text: Noppaperhosen siipien yläpinnat ovat tummanruskeat ja niitä kirjovat neliömäiset ja kolmiomaiset kullankeltaiset laikut. Lähellä siiven ulkoreunaa laikkuihin tulee mustanruskea keskitäplä. Siipiripset ovat valkoiset, suonten kohdalla tummat. Siipien alapinnat ovat vaalean kellanruskeat ja takasiipien alapinnoilla on kaksi kellertävän valkoista poikkivyötä, joita siipisuonet katkovat. Ulkoreunan tuntumassa on sekä etu- että takasiivissä rivi nuolenkärkeä muistuttavia tummia täpliä. Heimolle ominaiseen tapaan koiraiden etummainen raajapari on surkastunut, kun naaraalla kaikki raajat ovat täysimittaiset. Siipiväli 25–29 mm.


title: Noppaperhonen

text: Muutamat "Melitaea"-suvun verkkoperhoset ovat kuvioinniltaan etäisesti samankaltaisia, mutta muutoin eurooppalaisista perhoslajeista ei löydy samannäköisiä lajeja.


title: Noppaperhonen

text: Noppaperhosen levinneisyys ulottuu Portugalista ja Englannista Etelä- ja Keski-Euroopan poikki Turkkiin ja Etelä-Uralille. Suomesta lajia ei ole koskaan löydetty, mutta se esiintyy jo Ruotsissa ja Virossa. Ruotsissa levinneisyys on laikuttaista ja vahvimmat kannat ovat Itä-Göötanmaalla, Smålandissa sekä Öölannissa, mutta lajin hävittyä Tanskasta ruotsalainen populaatio on täysin eristyksissä keskieurooppalaisista lajikumppaneistaan. Ruotsissa perhosten lentoaika on yhtenä sukupolvena touko–kesäkuun vaihteesta kesäkuun puoleenväliin.


title: Noppaperhonen

text: Lajin elinpaikkoja ovat toukan ravintokasveja, esikoita, kasvavat lehtimetsät ja etenkin pensaikot sekä jalopuumetsät. Perhosyksilöiden lukumäärä yksittäisellä esiintymispaikalla on pieni, ilmeisesti yleensä alle 100 yksilöä. Koiraat valtaavat reviirin, jota ne tarkasti valvovat pensaan latvuksesta tai muulta korkeammalta paikalta. Ne ajavat tunkeilijat, myös muut hyönteiset kuin perhoset, pois ja tulevat viipymättä tarkastamaan mahdolliset naaraat. Usein reviiri on umpeenkasvavan tien kohdalla. Koiraan havaittua pariutumattoman naaraan, parittelua ei edellä erityisiä kosiorituaaleja. Perhoset käyvät harvakseltaan kukilla eivätkä erityisesti hakeudu runsaskukkaisille paikoille. Ilmastonmuutoksen seurauksena perhonen saattaa levitä Ruotsissa pohjoisemmaksi, mutta yksittäinen yksilö tuskin elämänsä aikana lentää kilometriä kauemmas kuoriutumispaikaltaan ja uuden elinympäristön tulee vastata perhosen vaatimuksia.


title: Noppaperhonen

text: Naaras laskee munat ravintokasvin lehtien alapinnoille 2–4 munan ryhminä ja on munintapaikan suhteen hyvin vaatelias. Ravintokasvin tulee kasvaa yksittäin varjoisassa paikassa, jolloin lehdet ovat suuret ja kasvavat melko pystyssä asennossa. Smålandista on myös havainto muninnasta heinänkorrelle ravintokasvin yhteyteen. Munat kuoriutuvat 10–20 päivän kuluttua ja nuoret toukat elävät ryhminä, vanhemmat yksittäin. Toukka syö öisin. Toukkavaihe kestää 4–6 viikkoa, minkä jälkeen se koteloituu suojaiseen paikkaan maanpinnalle. Kotelo talvehtii.


title: Noppaperhonen

text: Ruotsin kansallisessa uhanalaisarvioinnissa 2010 noppaperhonen on katsottu vaarantuneeksi (VU). Se on pahoin taantunut myös muualla Euroopassa ja luokiteltu uhanalaiseksi myös Latviassa, Saksassa, Belgiassa ja Puolassa. Sitä vastoin Liettuasta ja Tanskasta lajin katsotaan jo hävinneen. Ruotsissa lajin katoaminen monilta näennäisen sopivilta paikoilta viittaa siihen, ettei elinympäristövaatimuksia todellisuudessa tunneta riittävän tarkoin.


title: Noppaperhonen

text: Toukan ravintokasvi Ruotsissa on kevätesikko ("Primula veris"), etelämpänä Euroopassa myös muut esikkolajit ("Primula").


title: Fazilkan piirikunta

text: Fazilkan piirikunta () on yksi Intian Punjabin osavaltion 22 piirikunnasta. Se perustettiin vuonna 2011 ja on yhdessä Pathankotin kanssa Punjabin nuorin piirikunta. Ennen Fazilkan piirikunnan perustamista sen alue kuului Firozpurin piirikuntaan.


title: Fazilkan piirikunta

text: Fazilka rajautuu pohjoisesta Firozpurin piirikuntaan, idästä Muktsarin piirikuntaan, idästä Pakistanin Punjabiin ja etelästä Rajasthaniin.


title: Pathankotin piirikunta

text: Pathankotin piirikunta () on yksi Intian Punjabin osavaltion 22 piirikunnasta. Se perustettiin vuonna 2011 ja on yhdessä Fazilkan kanssa Punjabin nuorin piirikunta. Ennen Pathankotin piirikunnan perustamista sen alue kuului Gurdaspurin piirikuntaan.


title: Pathankotin piirikunta

text: Pathankot rajautuu etelästä Gurdaspurin piirikuntaan, lännestä Pakistanin Punjabiin, pohjoisesta Jammu ja Kashmiriin ja idästä Himachal Pradeshiin.


title: Timo Pielmeier

text: Timo Pielmeier (s. 7. heinäkuuta 1989 Deggendorf, Länsi-Saksa) on saksalainen jääkiekkomaalivahti, joka pelaa DEL-joukkue ERC Ingolstadtissa.


title: Timo Pielmeier

text: Pielmeier teki debyyttinsä miesten peleissä vain 15-vuotiaana pelattuaan yhden ottelun Mannheimer ERC:n kakkosjoukkueessa Saksan neljänneksi korkeimmalla sarjatasolla Regionalligassa kaudella 2004–2005. Pääosan kaudestaan hän pelasi kuitenkin Saksan A-junioriliiga Deutsche Nachwuchsligaa Jungadler Mannheimissa voittaen kauden päätteeksi DNL:n mestaruuden. Kaksi seuraavaa kautta Pielmeier pelasi samaa sarjaa Kölner EC:ssä, jossa hän voitti DNL:n mestaruuden keväällä 2007. Kaudella 2005–2006 Pielmeier sai tililleen myös kahdeksan ottelua Kölner Haien DEL-joukkueen luukkuvahtina ja kaudella 2006–2007 18 ottelua runkosarjassa ja kaksi pudotuspeleissä.


title: Timo Pielmeier

text: San Jose Sharks varasi Pielmeierin kolmannella kierroksella 83. pelaajana . Samana kesänä myös QMJHL-joukkue St. John's Fog Devils varasi hänet 12. pelaajana . Pielmeier vietti kauden 2007–2008 Fog Devilsissa. Heinäkuussa 2008 hän teki kolmivuotisen tulokassopimuksen Sharksin kanssa. Pielmeier jatkoi QMJHL:ssä vielä kauden 2008–2009, mutta hän pelasi tällä kertaa Shawinigan Cataractesin maalinsuulla, jonne Fog Devils kauppasi Pielmeierin oikeudet ennen kauden alkua. Hän torjui Cataractesin aina QMJHL:n finaaleihin saakka, mutta Drummondville Voltigeurs vei kuitenkin mestaruuden seitsemännessä ottelussa voittaen sen lukemin 2–3.


title: Timo Pielmeier

text: NHL:n siirtotakarajalla maaliskuussa 2009 Sharks kauppasi Pielmeierin, Nick Boninon ja kesän neljännen kierroksen varausvuoron Anaheim Ducksiin vaihdossa Travis Moeniin ja Kent Huskinsiin. Pielmeier siirtyi Ducksin organisaatioon kaudeksi 2009–2010, mutta hän vietti koko kauden ECHL-joukkue Bakersfield Condorsissa. Pielmeier onnistui tekemään maalin 20. joulukuuta 2009 Utah Grizzliesia vastaan. Vastustajan maali oli tyhjänä, kun Grizzlies haki tasoitusmaalia kuudella kenttäpelaajalla. Pielmeierin osuma oli ECHL:n historian kymmenes maalivahdin tekemä maali. Hän pelasi kauden aikana myös ECHL:n tähdistöottelussa.


title: Timo Pielmeier

text: Syksyn 2010 harjoitusleirin päätteeksi Ducks siirsi Pielmeierin AHL-joukkue Syracuse Crunchin vahvuuteen. Hän pelasi siellä suurimman osan kaudesta 2010–2011 ja lähinnä jakoi torjuntavastuun Jean-Philippe Levasseurin kanssa. Pielmeier pelasi kauden aikana myös kaksi ottelua ECHL-joukkue Elmira Jackalsissa, josta hänet nostettiin suoraan kaksi sarjatasoa ylemmäs Ducksin NHL-joukkueeseen helmikuussa 2011 paikkaamaan Jonas Hillerin loukkaantumista. Pielmeier pelasi ensimmäisen ja toistaiseksi ainoan NHL-ottelunsa 19. helmikuuta 2011 vieraissa St. Louis Bluesia vastaan. Hänet vaihdettiin Ducksin maalille Curtis McElhinneyn tilalle ensimmäisen erän jälkeen. Pielmeier torjui seitsemän laukausta ja päästi viisi maalia. Blues voitti ottelun lopulta murskalukemin 9–3.


title: Timo Pielmeier

text: Kauden 2011–2012 Pielmeier pelasi pääasiassa ECHL-joukkue Elmira Jackalsissa. Hän ehti toimia kauden aikana sarjatasoa ylempänä Crunchissa vain muutamassa ottelussa luukkuvahtina. Joulukuussa 2011 Ducks kauppasi Pielmeierin ja Kurtis Fosterin New Jersey Devilsiin vaihdossa Rod Pelleyyn, Mark Fraseriin ja seitsemännen kierroksen varausvuoroon kesälle . Pielmeier pelasi loppukaudella kaksi AHL-ottelua Albany Devilsissa, mutta jatkoi loppukauden pääasiassa Jackalsin maalinsuulla.


title: Timo Pielmeier

text: Pielmeier palasi kaudeksi 2012–2013 kotimaahansa ja siirtyi Saksan toiseksi korkeimmalla sarjatasolla 2. Bundesligassa pelanneeseen EV Landshutiin. Hänet palkittiin kauden päätteeksi sarjan parhaana tulokkaana. Kaudeksi 2013–2014 Pielmeier siirtyi 1+1-vuotisella sopimuksella sarjatasoa ylemmäs DEL-joukkue ERC Ingolstadtin riveihin. Hänen sopimuksessaan ollut optio käytettiin joulukuussa 2013. Joukkue sijoittui runkosarjassa yhdeksänneksi, mutta Ingolstadt eteni pudotuspelien ensimmäiseltä kierrokselta aina Saksan-mestaruuteen asti. Pielmeier pelasi DEL:n tulokaskautensa aikana 43 runkosarja- ja 21 playoff-ottelua. Hänet palkittiin kauden päätteeksi liigan parhaana tulokkaana. Kaudella 2014–2015 Pielmeier eteni Ingolstadtin kanssa taas DEL:n finaaleihin, mutta tällä kertaa mestaruuden vei kuitenkin Adler Mannheim otteluvoitoin 4–2.


title: Timo Pielmeier

text: Pielmeier oli Saksan kakkosmaalivahti, maan voittaessa olympiahopeaa Pyeongchangissa 2018. Hän on pelannut myös MM-kilpailuissa vuosina 2015 ja 2016. Pielmeier pelasi myös alle 20-vuotiaiden MM-kilpailuissa vuosina 2007, 2008 ja 2009. Vuoden 2008 turnauksessa Saksa pelasi I-divisioonassa, jonka A-lohkon kultaa joukkue voitti. Pielmeierilla oli turnauksen paras torjuntaprosentti (91,5%) ja päästettyjen maalien keskiarvo (1.31). Hänet palkittiin parhaana maalivahtina.


title: Timo Pielmeier

text: Pielmeier pelasi myös alle 18-vuotiaiden MM-kilpailuissa vuosina 2006 ja 2007 sekä World U-17 Hockey Challengessa vuosina 2005 ja 2006.


title: Timo Pielmeier

text: Pielmeierin isoveli Thomas pelaa hyökkääjänä Timon joukkuetoverina Ingolstadtissa.


title: Veurey-Voroize

text: Veurey-Voroize on kunta itäisessä Ranskassa Isèren departementissa Rhône-Alpesin alueella. Veurey-Voroize on Le Dauphiné libéré nimisen lehden kotikaupunki. Lehti on perustanut vuosittaisen Critérium du Dauphiné pyöräkilpailun.


title: Odessa (täsmennyssivu)

text: Odessa voi tarkoittaa ainakin seuraavia:


title: Focke-Achgelis Fa 325

text: Focke-Achgelis Fa 325 Krabbe (taskurapu) oli saksalainen suunniteltu neliroottorinen kuljetusmultikopteri. Heinrich Focke aloitti konetyypin suunnittelun Kriegsmarinelle, joka oli kiinnostunut torpedoja mukanaan kuljettavasta helikopterista. Kopterin kehityksen edetessä sen pääpiirteiksi muodostuivat neljä roottoria, ja kopteri suunniteltiin rakennettavaksi liittämällä kaksi Fa 223 Drachea toisiinsa. Moottoreina Krabbessa suunniteltiin käytettäväksi kahta BMW 301 R-3 tähtimoottoria, jotka olivat uudelleennimettyjä Bramo 323 Fafnir -moottoreita. Kriegsmarinen johto vetäytyi Fa 325 -hankkeesta 1943, ja Focke lopetti sen jatkokehittelyn.


title: Skotlannin mestaruussarja

text: Skotlannin mestaruussarja on Skotlannin miesten jalkapallon toiseksi korkein sarjataso. Sarja perustettiin vuonna 2013 Skotlannin 1. divisioonan tilalle, kun maan neljä korkeinta sarjatasoa yhdistettiin Scottish Professional Football Leagueksi.


title: Skotlannin mestaruussarja

text: Skotlannin mestaruussarjassa pelaa 10 joukkuetta, jotka pelaavat kauden aikana nelinkartaisen sarjan. Sarjan voittaja nousee Valioliigaan ja sijoille 2.-4. päätyneet joukkueet etenevät karsimaan Valioliigapaikasta. Sarjan viimeinen joukkue putoaa Ykkösliigaan ja toiseksi viimeinen joukkue karsii sarjapaikastaan.


title: Länsi-Afrikan ebolaepidemia 2014

text: Länsi-Afrikan ebolaepidemia 2014 on Guineassa helmikuussa 2014 alkanut ebolaepidemia. Se levisi aiempia epidemioita laajemmalle niillä Afrikan alueilla, joilla ebolaa ei yleensä tavata. Vuoden 2014 epidemiaa on pidetty kaikkien aikojen pahimpana ebolaepidemiana.


title: Länsi-Afrikan ebolaepidemia 2014

text: Guineasta epidemia levisi laajana sen naapurimaihin Liberiaan ja Sierra Leoneen tartuttaen tuhansia ihmisiä. Joitakin tapauksia oli myös Nigeriassa ja Senegalissa. Vaikka varotoimia lisättiin, ebola levisi lokakuun 2014 alussa yhä hallitsemattomasti Länsi-Afrikassa. Yksittäisiä tartuntoja ilmeni lokakuussa myös Yhdysvalloissa ja Espanjassa ebolapotilaiden hoitajilla. Lokakuun lopulla todettiin ensimmäinen ebolatapaus myös Malissa. 3. tammikuuta 2016 mennessä vahvistettuja, todennäköisiä ja epäiltyjä ebolatapauksia oli yhteensä ja tilastoituja kuolemia .


title: Länsi-Afrikan ebolaepidemia 2014

text: Lokakuun 2014 puolivälin arvion mukaan epidemian kuolleisuus oli noin 70 prosenttia. Pahin epidemia laantui tammikuussa 2015 Liberiassa, muttei Sierra Leonessa ja Guineassa.


title: Länsi-Afrikan ebolaepidemia 2014

text: Ensimmäinen tunnettu Länsi-Afrikan ebolaepidemian tapaus oli kaksivuotias Emile-poika Guéckédoun prefektuurin syrjäisessä, Guéckédoun kaupungin läheisessä Meliandoun kylässä Guineassa lähellä Liberian rajaa. Hän sai tartunnan todennäköisesti kuolleesta lepakosta. Pojalle nousi korkea kuume, hän oksenteli ja kuoli kahden päivän kuluttua 28. joulukuuta 2013. Pojan 3-vuotias sisar, äiti ja isoäiti menehtyivät ebolaan tammikuussa 2014. Lisää pojan isoäidin hautajaisissa olleita sukulaisia sairastui, ja luultavasti nämä veivät taudin kotikyläänsä. Ensimmäisiä sairastuneita hoitanut sairaanhoitajakin sairastui.


title: Länsi-Afrikan ebolaepidemia 2014

text: Meliandousta tauti levisi lähikyliin ja sairastuneita alkoi saapua Guéckédoun sairaalaan. 10. maaliskuuta 2014 Guéckédoun ja Macentan terveysviranomaiset varoittivat Guinean terveysministeriötä alueella leviävästä tappavasta taudista. 28. maaliskuuta 2014 mennessä ebola levisi Guinean pääkaupunkiin Conakryyn.


title: Länsi-Afrikan ebolaepidemia 2014

text: Koska ebolaa ei ollut aiemmin havaittu Länsi-Afrikassa, tautia ei alussa tunnistettu siellä ebolaksi ja se levisi vapaasti muutamia kuukausia. Kun sairaus tunnistettiin maaliskuussa 2014, se oli levinnyt Guineassa ja tautiepäilyjä alkoi ilmetä myös Liberiassa ja Sierra Leonessa.


title: Länsi-Afrikan ebolaepidemia 2014

text: Tauti ei tartu ilmateitse (esimerkiksi hyttysten tai hengityksen välityksellä) eikä ruoan tai juoman kautta, vaan se edellyttää kontaktia sairastuneen ruumiinnesteiden, kuten veren, oksennuksen tai syljen kanssa. Virus säilyy hengissä vain lyhyen aikaa kuivuneilla pinnoilla.


title: Länsi-Afrikan ebolaepidemia 2014

text: Lääkärit ilman rajoja -järjestö varoitti ennennäkemättömästä epidemiasta jo 2. huhtikuuta 2014, jolloin ebola oli tappanut 80 ihmistä Guineassa, levinnyt sieltä useisiin paikkoihin ja alkanut levitä Liberiaan. Vapaaehtoisten ulkomaisten auttajien resurssipula vaikutti osittain ebolan leviämiseen Länsi-Afrikassa. Ebolaa torjuvat ryhmät joutuivat myös paikoin hyökkäysten kohteeksi. Huhtikuussa 2014 suuttunut väkijoukko hyökkäsi ebolakeskukseen Guineassa ja avustusjärjestö joutui evakuoimaan paikan. Taudin leviämistä edisti myös epätietoisuus sen tartuntatavoista. Ongelmaksi muodostuivat myös alueen perinteiset hautaustavat, joihin kuuluu ruumiiden koskettelu.


title: Länsi-Afrikan ebolaepidemia 2014

text: Kesäkuun 2014 alussa tauti levisi myös Sierra Leonessa. 4. heinäkuuta 2014 mennessä ebolaan oli kuollut 467, ja tauti oli tarttunut ainakin noin 800:aan. Maailman terveysjärjestö WHO kertoi 1. elokuuta 2014 viruksen leviävän Länsi-Afrikassa hallitsemattomasti. Syyskuun 2014 loppuun mennessä tautiin oli kuollut Länsi-Afrikassa WHO:n mukaan noin 3400 ihmistä. Lokakuun 2014 alkuun mennessä ebola levisi ennen näkemättömän laajalle Guineassa, Liberiassa ja Sierra Leonessa.


title: Länsi-Afrikan ebolaepidemia 2014

text: 17. lokakuuta 2014 WHO julisti Senegalin vapaaksi ebolasta, koska maassa ei ole todettu uusia tartuntatapauksia 42 päivään. 20. lokakuuta 2014 WHO totesi myös Nigerian ebolavapaaksi.


title: Länsi-Afrikan ebolaepidemia 2014

text: 24. lokakuuta 2014 Malissa varmistui ensimmäinen ebolatapaus. Sairastunut pikkutyttö menehtyi seuraavana päivänä. 12. marraskuuta 2014 Malissa paljastui aiempaan liittymätön toinen tapaus, jossa guinealaista ebolapotilasta Malin pääkaupungissa Bamakossa hoitanut sairaanhoitaja menehtyi ebolaan. Myös kaksi muuta kuoli samassa yhteydessä saadusta tartunnasta.


title: Länsi-Afrikan ebolaepidemia 2014

text:
Ebolan leviäminen alkoi hidastua marraskuussa 2014. Liberiassa tuli vähemmän uusia tautitapauksia 30.10.2014 mennessä.
Marraskuun lopussa Sierra Leonessa haudattiin yhä enemmän ihmisiä niin, ettei ebola levinnyt kuolleista.


title: Länsi-Afrikan ebolaepidemia 2014

text: Sierra Leone kielsi joulukuussa 2014 uskonnolliset juhlat ja muut suuret kokoontumiset. Viranomaiset aloittivat myös ebolaan sairastuneiden kotietsinnät ja lisäsivät maan sisäisä matkustusrajoituksia.


title: Länsi-Afrikan ebolaepidemia 2014

text: Ebolan löytäjä Pierre Piotin mukaan ratkaisevaa edistystä ebolan torjunnassa oli tapahtunut joulukuuhun 2014 mennessä, mutta että epidemia jatkuisi hänen mukaansa vielä vuoden 2015 loppuun asti.


title: Länsi-Afrikan ebolaepidemia 2014

text: Sierra Leone julisti ebolan vuoksi kansallisen hätätilan 31. heinäkuuta ja Liberia 7. elokuuta 2014. Afrikan ebolamaiden viranomaiset ovat pyrkineet estämään ebolan leviämistä sulkemalla rajoja maiden välillä ja maan sisällä sekä pitämällä päivien mittaisia työtaukoja. Guinea sulki rajansa Sierra Leoneen ja Liberiaan elokuussa 2014. Senegal sulki Guinean-rajansa maaliskuussa ja syyskuussa 2014.


title: Länsi-Afrikan ebolaepidemia 2014

text: Ebolan hoitoa ovat hankaloittaneet paikallisen terveydenhoitohenkilöstön puutteelliset työskentelyolosuhteet. Osa Liberian terveydenhoitoalan työntekijöistä meni lokakuussa 2014 lakkoon, koska heiltä puuttui kunnollisia suojavarusteita. Lisäksi hoitajat vaativat ebolapotilaista vaarallisen työn lisää. Lokakuun 2014 puoliväliin mennessä 201 Liberian terveydenhuollon työntekijää oli saanut ebolan ja 95 sairastuneista kuollut. Lakosta huolimatta Liberian sairaaloista suurin osa kykeni toimimaan normaalisti. Lokakuussa 2014 hautaustyöntekijät menivät lakkoon Sierra Leonessa maksamattomien palkkojen vuoksi. Marraskuussa 2014 neljäsataa sierraleonelaista terveydenhoidon työntekijää lakkoili maksamattomien vaarallisen työn lisien vuoksi.


title: Länsi-Afrikan ebolaepidemia 2014

text: Lääkärit ilman rajoja -järjestö ilmoitti marraskuussa 2014 aloittavansa nopeutetulla aikataululla kolmen kokeellisen lääkkeen ihmiskokeet Liberiassa ja Guineassa joulukuun alkupäivinä.


title: Länsi-Afrikan ebolaepidemia 2014

text: Ebolan leviäminen hidastui huomattavasti tammikuussa 2015 kaikissa ebola-maissa. Varsinkin Liberiassa epidemia oli lähellä tyrehtymistä. Silti taudin leviämistä ei vieläkään oltu saatu kuriin. Sierra Leonessa oli yhä paljon sairastuneita, ja taudin leviäminen kiihtyi Guineassa. Liberia avasi rajansa helmikuussa 2015. Tällöin epidemia levisi enää kymmenesosavauhdilla siitä, mitä huipussaan. WHO hyväksyi 20. helmikuuta 2015 ebolan toteamisen soveltuvan pikatestin.


title: Länsi-Afrikan ebolaepidemia 2014

text: Maailman terveysjärjestö WHO katsoi pandemiariskin pienentyneen huhtikuussa 2015.


title: Länsi-Afrikan ebolaepidemia 2014

text: Huhtikuun alussa 2015 ebola oli lähellä hiipumista myös Sierra Leonessa. Tautia oli yhä varsinkin Guineassa ja Sierra Leonessa, ja WHO piti tautia yhä kansainvälisenä uhkana.


title: Länsi-Afrikan ebolaepidemia 2014

text: Ebolasta toipuneilla on ilmennyt monenlaisia ikäviä vaivoja, kuten näkö- ja kuulohäiriöitä. Vielä keväällä 2015 ei tiedetä johtuvatko itse taudista vai esimerkiksi desifiointiaineista.


title: Länsi-Afrikan ebolaepidemia 2014

text: Lokakuussa 2014 havaittiin yksittäisiä ebolatapauksia Yhdysvalloissa ja Espanjassa. Sairastuneet saivat ebolan Afrikasta tai hoitamalla kotimaassa siellä tartunnan saaneita. Afrikasta ebolan saanut liberialaismies kuoli Dallasissa 8. lokakuuta 2014. 12. lokakuuta 2014 miestä hoitaneella sairaalatyöntekijällä todettiin ebola. 15. lokakuuta 2014 varmistui myös toisen sairaanhoitajan saama tartunta.


title: Länsi-Afrikan ebolaepidemia 2014

text: 23. lokakuuta 2014 New Yorkissa todettiin tartunta 33-vuotiaalla Guineasta palanneelta mieslääkärillä. Lääkäri parantui taudista ja pääsi kotiin sairaalasta 12. marraskuuta 2014.


title: Länsi-Afrikan ebolaepidemia 2014

text: Skotlannin Glasgow’ssa ilmeni ebola eräällä Länsi-Afrikasta palaneella avustustyöntekijällä 29. joulukuuta 2014.


title: Länsi-Afrikan ebolaepidemia 2014

text: Useat valtiot reagoivat ebolan leviämisuhkaan. Esimerkiksi Britanniassa järjestettiin maanlaajuinen ebolantorjuntaharjoitus. Yhdysvallat, Kanada ja Britannia alkoivat 8.–11. lokakuuta 2014 tarkastaa ebolamaista saapuvia matkustajia ja kehottivat kansalaisiaan välttämään ebolamaihin matkustamista ja poistumaan ebolamaista. Tarkastusten ongelma on, ettei esimerkiksi kuumeen mittaus varmasti paljasta, onko henkilöllä ebola vai ei. Muutamissa maissa eristettiin joitain epäiltyjä tautin kantajia ja näiden kontakteja.


title: Länsi-Afrikan ebolaepidemia 2014

text: Syyskuussa 2014 Yhdysvaltain presidentti Barack Obama ja YK:n turvallisuusneuvosto julistivat ebolan uhkaavan maailman turvallisuutta, mikäli tautia ei saada hillityksi. Lokakuussa 2014 Obama ja YK:n pääsihteeri Ban Ki-moon neuvottelivat ebolaepidemiaan liittyvistä toimenpiteistä ja Obama kehotti kaikkia YK:n jäsenmaita osallistumaan kriisin hoitoon.


title: Länsi-Afrikan ebolaepidemia 2014

text: YK varoitti 15. lokakuuta 2014, että maailmalla on 60 päivää aikaa pysäyttää Afrikan ebola-epidemia. Yhdysvaltain presidentti Barack Obama arvosteli voimakkaasti ebolan vastaisten toimien riittämättömyyttä.


title: Länsi-Afrikan ebolaepidemia 2014

text: Marraskuussa 2014 Marokko ilmoitti kieltäytyvänsä järjestämästä jalkapallon Afrikan mestaruusturnausta 2015 ebolan mahdollisen leviämisen välttämiseksi, jotka oli tarkoitus järjestää maassa tammi-helmikuussa 2015. Kisojen uudeksi isäntämaaksi valittiin myöhemmin Päiväntasaajan Guinea.


title: Länsi-Afrikan ebolaepidemia 2014

text: Ebolan löytänyt tutkija varoitti Eurooppaa 16. joulukuuta 2014 siitä, että sen maiden pitäisi ottaa ebola vakavasti kansallisena uhkana, ja tiedustella ebolatilannetta Yhdysvalloista riippumatta. Piotin mielestä Euroopan mailla pitäisi olla koulutetut, kokeneet ebolantorjuntajoukot, joita voisi liikutella tarpeen mukaan.


title: Länsi-Afrikan ebolaepidemia 2014

text: Monien maiden viranomaisten mukaan ebolan leviäminen maailmanlaajuiseksi pandemiaksi on hyvin epätodennäköistä. WHO on antanut ebolasta pandemiavaroituksen. Lääkärit ilman rajoja totesi, ettei epidemia ole hallinnassa ja uhkana on maailmanlaajuinen pandemia. YK:n mukaan sairastuneiden määrä kaksinkertaistuu joka kolmas viikko. CDC:n ennusteen mukaan ebolaan voi sairastua Länsi-Afrikassa 550 000 – 1,4 miljoonaa ihmistä tammikuuhun 2015 mennessä.


title: Länsi-Afrikan ebolaepidemia 2014

text: Maailmanpankin johtaja Jim Kim katsoi ebolan riskin kasvaneen länsimaissa merkittävästi. Toiset asiantuntijat katsoivat ebolan tyyppisen sairauden uhkaavan eniten köyhiä maita, muun muassa Intiaa. Minnesotan yliopiston tartuntatautien laitoksen johtaja Michael T. Osterholm spekuloi syyskuussa 2014, että ebolavirus saattaisi mahdollisesti muuttua ilmateitse leviäväksi ja näin erittäin vaaralliseksi, ruttoa muistuttavaksi.


title: Länsi-Afrikan ebolaepidemia 2014

text: 26. syyskuuta 2014 yksi viruksen löytäjistä, belgialainen mikrobiologi Peter Piot kertoi näkevänsä tilanteen käsittämättömänä katastrofina, jos epidemia leviää laajasti Nigerian metropoleihin, kuten Lagosiin tai Port Harcourtiin. Marraskuun 2014 alussa Piot kertoi olevansa huolestunut viruksen mahdollisesta leviämisestä Kiinaan, Guangdongin alueelle.


title: Länsi-Afrikan ebolaepidemia 2014

text: Yhdysvaltojen ja Espanjan tapausten on pelätty lisäävän taudin leviämisen riskiä myös muihin teollisuusmaihin. WHO varoitti tulevista yksittäisistä ebolatartunnoista Euroopassa. Ennusteen mukaan ebola leviäisi lokakuussa 2014 Afrikan-lentoliikenteen solmukohtiin Ranskaan ja Britanniaan. 10. lokakuuta 2014 ebolan pelkoa pidettiin itse tautia suurempana haittana Afrikan taloudelle.


title: Länsi-Afrikan ebolaepidemia 2014

text: Suomen ulkoministeriö suositteli elokuussa 2014 välttämään kaikkea matkustamista Sierra Leoneen ja Liberiaan, sekä tarpeetonta matkustamista Guineaan. 17. lokakuuta 2014 ulkoministeriö kehotti välttämään kaikkea matkustamista Guineaan, Sierra Leoneen ja Liberiaan.


title: Länsi-Afrikan ebolaepidemia 2014

text: Syyskuussa 2014 THL ja HUS antoivat Suomen sairaanhoitopiireille ohjeistukset ebolan varalta. HUSissa harjoiteltiin ebolapotilaiden hoitoa. Oysissa on koulutettu satoja sairaanhoitajia ebolan torjuntaa varten ja luotu valmius ainakin muutaman ebolapotilaan hoitoon. Suunnitelmien mukaan Oysissa on tarkoitus todeta, onko potilaalla ebola, ja lähettää tämä hoitoon HUSiin.


title: Länsi-Afrikan ebolaepidemia 2014

text: Lokakuun 2014 alussa sosiaali- ja terveysministeriön ylilääkäri Taneli Puumalaisen ei nähnyt ebolaa suurena uhkana Suomelle, toisin kuin esimerkiksi Yhdysvalloille, jolla on paljon liikennettä Länsi-Afrikan maihin. Ylilääkäri Asko Järvisen mielestä Suomeen saattaa tulla yksittäisiä ebolatapauksia, mutta tauti ei leviä maassa laajemmalle. Ebolan uhka Suomessa kasvaa huomattavasti, jos tauti alkaa levitä muissa teollisuusmaissa. Suomi on selvittänyt yhdessä EU-maiden kanssa hätätilanteen varalta Länsi-Afrikan evakuointisuunnitelmaa EU-kansalaisten osalta.


title: Länsi-Afrikan ebolaepidemia 2014

text: 13. lokakuuta 2014 Istanbulista Helsinkiin kulkeneessa koneessa oli ensimmäinen Suomea koskeva ebolatartuntaepäily, mutta se oli aiheeton. 30. lokakuuta 2014 Meilahden sairaalan infektio-osastolle tuotiin toinen ebolaepäilty korkeakuumeisen infektion vuoksi, mutta myös tämä osoittautui aiheettomaksi.


title: Purppurakultasiipi

text: Purppurakultasiipi ("Lycaena alciphron") on sinisiipisten ("Lycaenidae") heimoon kuuluva eurooppalainen päiväperhonen. Suomesta sitä ei ole koskaan tavattu.


title: Purppurakultasiipi

text: Purppurakultasiiven koiraan siipien yläpinnat ovat kuparinpunaiset, ulkoreunasta kapealti mustanruskeat ja kauttaaltaan voimakkaasti violettikehnäiset. Etusiipien keskiosassa on kaksi mustaa täplää ja ulkoreunassa pienten mustien täplien rivi ja takasiiven etureunassa sekä ulkoreunan takanurkassa erottuu punaoranssia väriä. Naaraan siivet ovat tummanruskeat ja oranssin pohjavärin erottuminen vaihtelee yksilöittäin. Etusiivissä on samanlainen täpläkuvio kuin koiraalla, mutta täplärivin täplät ovat suurempia ja rivi mutkittelee voimakkaasti. Takasiivissä on selkeä, oranssi reunajuova ja sen yhteydessä usein sinisiä täpliä. Siipien alapinnat ovat molemmilla sukupuolilla harmaanruskeat ja mustien, valkoreunaisten täplien kirjomat. Takasiiven ulkoreunan oranssi juova on kapea ja hajonnut erillisiksi täpliksi. Siipiväli 30–35 mm.


title: Purppurakultasiipi

text: Purppurakultasiipien, etenkin naaraiden, erottaminen ketokultasiivistä ("Lycaena hippothoe") vaatii tarkkuutta.


title: Purppurakultasiipi

text: Purppurakultasiiven levinneisyys ulottuu Portugalista Etelä- ja Keski-Euroopan poikki Baltiaan ja idässä Siperiaan ja Mongoliaan ja Baikalille saakka. Pohjoismaista tunnetaan vain kaksi havaintoa Tanskan Falsterin saarelta vuodelta 1939. Baltiassa perhosta tavataan aivan Viron pohjoisrannikolle saakka. On arveltu, että perhosen löytyminen Suomesta on lähinnä ajan kysymys. Perhoset ovat lennossa yhtenä sukupolvena kesäkuun lopulta elokuun alkuun.


title: Purppurakultasiipi

text: Purppurakultasiipi elää avoimilla niityillä, joiden kasvillisuus on matalaa. Naaras munii munat yksitellen ja ne kuoriutuvat parin viikon kuluessa. Toukat ovat hidaskasvuisia, talvehtivat keskenkasvuisina ja niillä on suhde muurahaisiin. Toukka saattaa kommunikoida muurahaisten kanssa ääntelemällä. Koteloituminen tapahtuu kesäkuussa ja kotelovaihe kestää kahdesta kolmeen viikkoa.


title: Purppurakultasiipi

text: Toukan ravintokasveja ovat niittysuolaheinä ("Rumex acetosa") ja ahosuolaheinä ("Rumex acetosella").


title: Suomi yleisurheilun Euroopan-mestaruuskilpailuissa 2014

text: Suomi osallistui vuoden 2014 yleisurheilun EM-kilpailuihin 22. kerran. Suomen Urheiluliitto valitsi Zürichin kisoihin 42 urheilijaa, joista kolme oli kotiin jääviä varaedustajia.


text: Suomen tavoitteena oli kisoissa kaksi mitalia ja neljä pistesijaa. Saavutuksena oli kaksi mitalia ja seitsemän pistesijaa.


text: Euroopan vuoden 2014 tilastoissa kymmenen parhaan joukkoon sijoittuivat suomalaisista ennen kisoja 3000 metrin estejuoksija Sandra Eriksson (2. tuloksella 9.24,70), keihäänheittäjät Tero Pitkämäki (3. tuloksella 86,36 m), Antti Ruuskanen (7. tuloksella 85,28 m) ja Lassi Etelätalo (9. tuloksella 84,98 m) sekä moukarinheittäjä David Söderberg (9. tuloksella 77,57).


title: Focke-Achgelis Fa 284

text: Focke-Achgelis Fa 284 oli saksalainen suunniteltu kaksiroottorinen kuljetushelikopteri (voidaan lukea tosin myös multikopteriksi, koska kopterissa oli kaksi erillistä roottoria). Heinrich Focke suunnitteli sen yhteistyössä ranskalaisen Bréguet -lentokonetehtaan kanssa. Kopterilla olisi ollut mahdollista kuljettaa lähteestä riippuen 3 000–4 500 kilogramman kuormia. Suunniteltu moottorityyppi vaihtelee eri lähteissä BMW 821A:n ja BMW 801:n välillä. Kone olisi rakennettu Focken suosiman tyylin mukaan, eli siinä olisi kaksi roottoria ja tavanomainen peräsin. Kaksipaikkainen ohjaamo olisi ollut rungon keskellä, ja eturunko olisi ollut päällystämätön, joka parantaisi näkyvyyttä rungon alla kuljetettavaan kuormaan. Moottorit olisi asennettu eturungon moottorikoteloihin. Koneen rakentaminen eteni hitaasti, mutta prototyyppi saatiin jo melkein valmiiksi 1945, mutta se ei ehtinyt lentää kertaakaan.


title: Nick Ritchie

text: Nicholas Ritchie (s. 5. joulukuuta 1995 Orangeville, Ontario, Kanada) on kanadalainen jääkiekkoilija, joka pelaa NHL-joukkue Anaheim Ducksin organisaatiossa. Hän pelannee pääasiassa AHL-joukkue San Diego Gullsissa. Ducks varasi Ritchien ensimmäisellä kierroksella kymmenentenä pelaajana kesällä . Häntä on pidetty pelityyliltään voimahyökkääjänä, jolla on sekä kokoa, taitoa että voimaa. Ritchie myös luistelee kokoisekseen varsin hyvin ja on ketterä. Hänen muihin vahvuuksiinsa kuuluu laukaus.


title: Nick Ritchie

text: Ritchie on Toronto Marlborosin kasvatti. Hänet valittiin kauden 2010–2011 päätteeksi GTHL:n vuoden pelaajaksi. Ritchie pelasi samalla kaudella myös yhden ottelun OJHL-joukkue Georgetown Raidersissa. OHL-joukkue Peterborough Petes varasi hänet koko liigan varaustilaisuuden toisena pelaajana Aaron Ekbladin jälkeen vuonna 2011.


title: Nick Ritchie

text: Kaudeksi 2011–2012 Ritchie siirtyi Petesiin, jossa OHL:n tulokaskausi toi 62 runkosarjaottelussa tehot 16+23=39. Hänet valittiin kauden päätteeksi liigan tulokkaiden tähdistökentälliseen. Kaudella 2012–2013 Ritchie oli tehoilla 18+17=35 joukkueensa kolmanneksi paras pistemies ja maalintekijä. Kaudella 2013–2014 hän teki noin kaksi kertaa enemmän tehopisteitä kuin edellisillä kausillaan OHL:ssä ja voitti Petesin sisäisen piste- ja maalipörssin tehoilla 39+35=74, kuten myös kevään 2014 pudotuspeleissä tehoilla 5+5=10. Ritchie nousi joukkueen varakapteeniksi ja hän pelasi kauden aikana myös CHL Top Prospects Gamessa.


title: Nick Ritchie

text: Anaheim Ducks varasi Ritchien ensimmäisellä kierroksella koko NHL:n varaustilaisuuden kymmenentenä pelaajana kesällä . Hän teki jo saman vuoden elokuussa kolmivuotisen tulokassopimuksen joukkueen kanssa. Tammikuussa 2015 Petes kauppasi Ritchien ja Connor Bolandin Sault Ste. Marie Greyhoundsiin vaihdossa Kyle Jenkinsiin sekä vuoden 2015 toisen, 2017 kolmannen, vuoden 2019 toisen ja vuoden 2020 toisen kierroksen varausvuoroon. Hän sijoittui tehoilla 13+13=26 koko OHL:n kevään 2015 pudotuspelien piste- ja maalipörssissä toiseksi edellään vain Erie Ottersin Connor McDavid.


title: Nick Ritchie

text: Kauden 2015–2016 Ritchie aloitti AHL-joukkue San Diego Gullsissa. Hän debytoi Ducksin NHL-joukkueessa 16. marraskuuta 2015 vieraissa Carolina Hurricanesia vastaan. Ritchie sai ottelussa jääaikaa 10.39 minuuttia.


title: Nick Ritchie

text: Ritchie pelasi alle 20-vuotiaiden MM-kilpailuissa vuonna 2015, jolloin hän voitti maailmanmestaruuden. Ritchie pelasi alle 18-vuotiaiden MM-kilpailuissa vuonna 2013, jolloin hän voitti maailmanmestaruuden. Ritchie pelasi myös alle 18-vuotiaiden Ivan Hlinkan muistoturnauksessa vuonna 2012, jolloin hän voitti kultaa. Ritchie edusti myös Canada Ontarion joukkuetta World U-17 Hockey Challengessa vuonna 2012, jolloin hän voitti pronssia.


title: Nick Ritchie

text: Ritchien isoveli Brett pelaa NHL-joukkue Dallas Starsin organisaatiossa.


title: Focke-Achgelis Fa 225

text: Focke-Achgelis Fa 225 oli saksalainen moottoroimaton autogiro. Se oli tarkoitettu maahanlaskujoukkojen pudotuskoneeksi korvaamaan DFS 230 -purjelentokoneet, joita oli käytetty muun muassa Eben-Emaelin linnoituksen ja Kreetan taisteluissa.


title: Focke-Achgelis Fa 225

text:
Idea koneen kehittämiseksi oli saatu juuri näissä taisteluissa. Niissä oli huomattu liitokoneiden pitkän laskukiidon ongelmat, jotka oli aiheuttanut joissain tapauksissa myös tappioita. Liitokoneen siivet oli päätetty korvata roottorilla, joka mahdollistaisi lyhyen laskukiidon.
Vuoden 1942 lopulla koneen prototyypin rakentaminen aloitettiin, ja pohjana käytettiin DFS 230 liitokoneen runkoa ja Fa 223 Drachen muunneltua roottoria. Fa 225:n lentokokeet aloitettiin keväällä 1943 Ainringissä. Niissä konetta hinattiin Junkers Ju 52/3m:n perässä ylöspäin. Paul Stämmler toimi koelentäjänä, ja kokeissa lyhin saavutettu laskukiito oli noin 18 metriä.
Fa 225:llä oli kuitenkin hidas hinaus-, lento- ja laskunopeus, joka teki siitä alttiimman vihollistulelle perinteiseen purjelentokoneeseen verrattuna. Tätä seikkaa ei voitu korvata lyhyemmällä laskukiidolla, joten Saksan sodanjohto päätti jättää kopterin tilaamatta. Projektin hylkäämiseen johtivat myös Kreetan suuret tappiot, jotka johtuivat osittain laskuvarjohyökkäyksessä surmansa saaneista. Viimeinen merkittävä saksalaisten laskuvarjojoukkojen liitokoneilla suorittama hyökkäys toisessa maailmansodassa oli Benito Mussolinin pelastus Gran Sassosta Apenniineilta, kun DFS 230 -koneet pudottivat laskuvarjosotilaita ja laskeutuivat vuoren huipulle pelastamaan Italian fasistijohtajaa. Tehtävä suoritettiin periteisillä liitokoneilla, vaikkakin se oli aluksi suunniteltu suoritettavaksi helikoptereilla.


title: M-84

text: M-84 on jugoslavialainen taistelupanssarivaunu, joka on kehitetty T-72-panssarivaunun pohjalta. M-84 on käytössä Kroatiassa, Serbiassa, Kuwaitissa ja Sloveniassa.


title: M-84

text: Vuonna 1977 nykyisin jo hajonneessa Jugoslaviassa päätettiin aloittaa Neuvostoliitossa suunnitellun T-72-panssarivaunun tuotanto lisenssillä. Tarvittavat piirustukset ja dokumentit oli hankittu maahan vuoteen 1979 mennessä. Seuraavan kahden vuoden ajan vaunuun suunniteltiin muutoksia, joiden tuloksena oli M-84. Muutoksia tehtiin, jotta vaunu sopisi paikalliseen tuotantoon. Vaunuun haluttiin myös tarkoituksellisesti lisätä paikallisesti tuotettua materiaalia. Ennen M-84:n valmistamisen alkua Jugoslavia sai 50 T-72-vaunua miehistön koulutusta varten. Ensimmäiset prototyypit valmistuivat 1982–83 ja ensimmäinen sarjatuotantoerä valmistui vuonna 1984. Vuonna 1988 aloitettiin M-84A-mallin tuotanto, jossa oli huomattavia parannuksia alkuperäiseen nähden. Vuoteen 1991 mennessä M-84-vaunuja oli rakennettu noin 500. Kroatialainen Degman-panssarivaunu on jatkokehittelyn tulosta M-84-vaunusta.


title: M-84

text: M-84 muistuttaa T-72-vaunua ulkokuoreltaan. Tärkeimmät erot ovat vaunun sisällä. M-84A-vaunussa on tietokoneella toimiva ammunnanhallintajärjestelmä, yö- ja päivätähtäin laseretäisyysmittarilla ja toisen sukupolven valonvahvistin. Vaunussa on 1 000:n hevosvoiman V-46TK V-12-dieselmoottori ja tätä kautta parempi voima-paino-suhde kuin T-72-vaunussa. 1 000 hevosvoiman moottori tuli tosin vasta M-84A-mallin myötä. Alkuperäinen 780 hevosvoiman moottori oli vaihdettava, kun vaunun paino kohosi 41 tonnista 44 tonniin. M-84-vaunussa on myös parempi panssarointi ja DRHT ABC-suojausjärjestelmä, joka korvasi vanhemman venäläisen GO-27-järjestelmän. Venäläinen R-123-radio on vaihdettu paikallisesti tuotettuun RD-9-radioon.


title: M-84

text: M-84-vaunua testattiin Venäjällä vuosien 1987 ja 1988 välillä. Sen todettiin olevan parempi kuin T-72 useilla tärkeillä osa-alueilla ja erityisesti optiikassa ja tulenhallinnassa.


title: M-84

text: Ennen Persianlahden sotaa Kuwait oli tilannut 170 M-84AB-panssarivaunua, 15 M-84ABI-hinauspanssarivaunua ja 15 M-84ABK-komentopanssarivaunua Jugoslaviasta. Neljä M-84A-panssarivaunua toimitettiin, mutta Irakin maavoimat ottivat ne haltuunsa Kuwaitin miehityksen aikana. Sodan aikana ei toimitettu enempää panssarivaunuja. Kuwaitin 34. Al-Shaheed-panssariprikaatilla oli käytössään 70 M-84-panssarivaunua. Maan uudelleenhaltuunoton aikana prikaati ei ottanut osaa taisteluihin, sillä Irakin T-72-panssarivaunut olivat hyvin samankaltaisia M-85-panssarivaunujen kanssa. M-84 oli kuitenkin tehokas T-62- ja T-55-panssarivaunuja vastaan.


title: M-84

text: Slovenian sodan aikana Jugoslavia yritti ottaa haltuunsa Slovenian strategisia kohteita, kuten lentokenttiä. Slovenian aluepuolustuksella ei ollut panssarivaunuja, joten M-84-panssarivaunuja käytettiin barrikadien murtamiseen. Jugoslavia kuitenkin menetti taisteluissa 20 M-84:ää.


title: M-84

text: M-84-panssarivaunuja käytettiin Vukovarin piirityksen aikana, jossa Jugoslavia yritti käyttää sitä urbaanissa sodankäynnissä ilman jalkaväen tukea. Miehistönkuljetusvaunut ja taistelupanssarivaunut olivat erittäin helppoja maaleja, ja suuria määriä niitä menetettiin lähinnä RPG:iden takia.


title: M-84

text: Bosnian sodan aikana M-84:ää käytettiin taistelutoimissa vain vähän. Suurin osa siellä taistelleiden joukkojen panssarivaunuista oli T-55:ia. Jugoslavialaiset Bosnia ja Hertsegovinassa sijainneet joukot antoivat M-84-panssarivaununsa Bosnian serbiarmeijan komentoon. Bosnian serbiarmeijalla oli käytössä kymmeniä M-84-panssarivaunuja, joita Bosnia ja Hertsegovinan maavoimat onnistuivat saamaan sotasaaliiksi vain kolme. Useita M-84-panssarivaunuja käytettiin Sarajevon piirityksen aikana, sekä useissa muissa pienemmissä konflikteissa. Kuitenkaan taistelutoimissa tuhoutuneiden M-85:ten määrää ei tunneta.


title: Mokomani

text: Mokomani on suomenhevonen, joka on vuoden 2014 ravikuningatar. Tamma saavutti tittelin elokuussa Porissa järjestetyissä Kuninkuusraveissa. Hevosen valmentaja on Jukka-Pekka Kauhanen.


title: Mokomani

text: Mokomani aloitti uransa elokuussa 2008 omistajansa Eero Flankkilan ajamana. Hevosen 18 ensimmäistä starttia tuottivat 14 voittoa, kolme kakkossijaa ja yhden hylkäyksen. Tämän jälkeen Mokomani saavutti vuosina 2010–2013 ainoastaan kolme voittoa 62:ssa kilpailussa. Jukka-Pekka Kauhasen valmennukseen Mokomani siirtyi juuri Porin kuningatarkilpailun alla.


title: Köppinen

text: Köppinen (s. 2003) on suomenhevonen, joka on vuosien 2014 ja 2017 ravikuningas. Ori saavutti ensimmäisen kuninkuuden elokuussa Porissa järjestetyissä Kuninkuusraveissa. Toisen kuninkuuden ori saavutti Espoossa sijaitsevalla Vermon raviradalla elokuussa 2017. Köppisen omistavat siuntiolaiset Jyrki ja Maija Korhonen, jotka myös vastaavat sen valmennuksesta.


title: Köppinen

text: Köppinen juoksi koelähdön marraskuussa 2006 Vermossa kasvattajansa Jyrki Korhosen ajamana ja ensimmäisen varsinaisen kilpailunsa seuraavan vuoden toukokuussa silloisen valmentajansa Tapio Perttusen ohjastamana. Hevonen selvisi nelivuotiskaudellaan Kriteriumin finaaliin, jossa se sijoittui laukanneena kuudenneksi. Viisivuotiaana Köppinen siirtyi takaisin omistajiensa valmennukseen. Suurin menestys tuli Turun Metsämäessä juostussa L. Fabritius Memorialissa, jossa ori oli toinen ohjastajanaan Pertti Puikkonen. Vuonna 2011 Köppinen sijoittui toiseksi Turussa ravatussa Kylmäveristen Pohjoismaiden mestaruudessa norjalaisen Hallsta Lotuksen jälkeen. Hevosen ohjastajana toimi tuolloin Antti Teivainen.


title: Köppinen

text: Ensimmäiseen kuninkuuskilpaansa Köppinen osallistui vuonna 2012 Mikkelissä, jossa ori oli lopputuloksissa kuudes. Vuoden 2013 Kuninkuusravit Köppiseltä jäivät väliin, mutta Poriin se osallistui yhtenä ennakkosuosikeista. Köppinen epäonnistui 1609 metrin osalähdössä, mutta 2 100 metrin osalähdön kakkossija ja päätösmatkan voitto riittivät ravikuninkuuteen. Oriilla kävi melkein samalla tavalla vuoden 2017 kuninkuusraveissa, kun 1609 metrin osalähdössä suoritus oli vasta kuudennes, 2100 metrin osalähdöstä tuli kolmoissija ja päätösmatkalta ylivoimainen voitto. Päätösmatkan huima ero riitti kokonaiskilpailun voittoon, jolloin Köppinen kruunattiin kuninkaaksi.


title: Köppinen

text: Ori osallistui vielä viimeisenä kilpailuvuotenaan kuninkuuskisaan ollen kokonaiskilpailun toinen. Köppinen voitti päätösmatkan, mutta eroa kilpailua johtaneeseen Costelloon ei syntynyt riittävästi, jotta ori olisi uusinut ravikuninkuutensa.


title: Jim Thompson

text: Jim Thompson on seuraavien henkilöiden nimi:


title: Herttoniemen kaatopaikka

text: Herttoniemen kaatopaikka oli Helsingin Herttoniemen pohjoisimmassa osassa vuosina 1948–1953 toiminut pienehkö Helsingin kaupungin kaatopaikka. Se sijaitsi vanhassa sorakuopassa Siilitien ja Viikintien risteyksessä. Se tunnettiin myös nimellä "Sopulitien kaatopaikka".


title: Herttoniemen kaatopaikka

text: Entisen kaatopaikan alue on kooltaan 5 700 m, sen luonnonmaa oli hiekkaa, eikä alueella sijainnut luokiteltuja pohjavesialueita. Tälle kaatopaikalle tuotiin ainakin yhdyskunta- ja teurastamojätteitä. Sen historia jäi lyhyeksi, sillä alueen omakotitalojen, etenkin Kitusentien asukkaat, alkoivat valittaa kaatopaikan aiheuttamista hajuhaitoista. Herttoniemeläisten sitkeyden ansiosta heidän lähellään sijainnut kaatopaikka suljettiin, ja uusi avattiin Botbyhöjdenin sorakuoppaan. Se tuli tunnetuksi Vartiokylän kaatopaikkana.


title: Herttoniemen kaatopaikka

text: Tämän kaatopaikan täyttö sai maatua rauhassa vuodet 1953–2002. Tämän jälkeen alueelle tehtiin kaavamuutos, jossa sille kaavoitettiin kerrostaloja. Kaatopaikan koko aines poistettiin peruskalliota myöten ja tilalle tuotiin puhdasta maata. Kunnostus suoritettiin vuoden 2002 aikana.


title: Herttoniemen kaatopaikka

text: Täyttöaines kuljetettiin nykyaikaiselle kaatopaikalle. Aines oli jo tätä ennen täysin maatunutta. Vain lasin, posliinin, filmin ja metalliesineiden kaltaisia jätteitä oli tunnistettavissa. Maa-aines ei ollut merkittävässä määrin saastunutta. Joitakin vaarallisia aineita kuitenkin oli tavattu. Niitä olivat PAH-yhdisteet ja raskasmetallit.


title: Matti Manner

text:
Matti Esa Manner (s. 5. heinäkuuta 1953 Piikkiö) on suomalainen asianajaja ja varatuomari. Hän on asianajotoimisto Brander & Manner Oy:n osakas. Manner on valmistunut oikeustieteen kandidaatiksi vuonna 1975 ja saanut varatuomarin arvon vuonna 1979.
Mannerin asianajotoiminnan painopisteitä ovat yhtiöoikeus ja yritysjärjestelyt, sopimus- ja vahingonkorvausoikeus, kansainvälinen kauppa sekä näihin liittyvät oikeudenkäynnit ja välimiesmenettelyt. Mannerilla on pitkäaikainen kokemus kotimaisista ja kansainvälisistä yrityskaupoista sekä kansallisten ja kansainvälisten kaupallisten sopimusten laatimisesta.
Ennen Brander & Mannerin perustamista Manner on työskennellyt mm. tuomarin ja esittelijän tehtävissä Turun käräjäoikeudessa ja Turun hovioikeudessa, lakimiehenä asianajotoimistossa, assistenttina Turun yliopiston oikeustieteellisessä tiedekunnassa, nimismiehenä sekä henkikirjoittajana.


title: Matti Manner

text: Manner on toiminut Suomen Asianajajaliiton hallituksen puheenjohtajana (2001–2004), varapuheenjohtajana (1998–2001), hallituksen jäsenenä (1995–1998) ja varajäsenenä (1992–1995). Lisäksi Manner on toiminut lukuisissa muissa luottamustoimissa mm. Suomen Asianajajaliitossa.


title: Matti Manner

text: Riippumaton "The International Who’s Who of Business Lawyers" on rankannut Mannerin usean vuoden ajan. Manner on ollut monen välimiesoikeuden puheenjohtaja tai jäsen sekä useiden yhtiöiden hallituksen jäsen tai puheenjohtaja. Lisäksi Manner on julkaissut artikkeleita oikeudellisen alan julkaisuissa mm. suunnatusta osakeannista. Suomen lakimiesliitto ry myönsi Mannerille yrittäjyyspalkinnon 2005.


title: Derrick Brooks

text: Derrick Dewan Brooks (s. 18. huhtikuuta 1973 Pensacola, Florida) on yhdysvaltalainen uransa lopettanut amerikkalaisen jalkapallon pelaaja, pelipaikaltaan tukimies.


title: Derrick Brooks

text: Tampa Bay Buccaneers varasi Floridan osavaltionyliopiston joukkueessa pelanneen Brooksin vuoden 1995 NFL:n varaustilaisuuden ensimmäisellä kierroksella, numerolla 28. Hän pelasi Buccaneersissa koko NFL-uransa, 14 kautta, eikä häneltä jäänyt väliin yhtään ottelua. Runkosarjaotteluita hänelle kertyi 224. Kaudella 1997 hän oli osaltaan johdattamassa Buccaneersia pudotuspeleihin ensimmäisen kerran sitten kauden 1981 ja kaudella 2002 Super Bowlin voittoon ensimmäisen kerran seuran historiassa. Brooks suoritti tammikuussa 2003 pelatussa ottelussa (Super Bowl XXXVII) kolme taklausta ja yhden syötönkatkon, joka johti kuuden pisteen maaliin, touchdowniin, hänen vietyä pallon vastustajan maalialueelle juostuaan 44 jaardia. Buccaneers voitti ottelussa Oakland Raidersin luvuin 48–21.


title: Derrick Brooks

text: Brooks valittiin urallaan 11 kertaa NFL:n tähdistöotteluun, Pro Bowliin, ja kerran tähdistöottelun arvokkaimmaksi pelaajaksi, kaudella 2005. Kaudella 2000 hän sai Walter Payton NFL Man of the Year Awardin (samana vuonna palkinnon sai myös Chicago Bearsissa pelannut Jim Flanigan), kaudella 2002 AP NFL Defensive Player of the Year Awardin ja kaudella 2003 Byron ”Whizzer” White NFL Man of the Year Awardin. Vuonna 2010 hänet valittiin NFL:n 2000-vuosikymmenen All-Decade Teamiin ja vuonna 2014 Pro Football Hall of Fameen. Jälkimmäisenä vuonna Buccaneers jäädytti hänen pelinumeronsa, numeron 55, ja valitsi hänet Ring of Honoriinsa.


title: Derrick Brooks

text: Pelaajauransa jälkeen Brooks on muun muassa toiminut AFL-joukkue Tampa Bay Stormin puheenjohtajana (vuodesta 2011) ja johtanut perustamaansa hyväntekeväisyyssäätiötä Derrick Brooks Charities.


title: Derrick Brooks

text: Brooks on naimisissa ja hänellä on neljä lasta, kaksi poikaa ja kaksi tytärtä.


title: Tapaninkylän kaatopaikka

text: Tapaninkylän kaatopaikka oli Helsingin pitäjän alueella, nykyisessä Tapaninkylässä toiminut kaatopaikka. Paikan otti käyttöön Valtion rautatiet vuonna 1903, ja se oli käytössä vuoteen 1944 saakka. Vuonna 1946 tämä alue liitettiin osaksi Helsinkiä. Alue tunnetaan nykyään nimellä "Hiidenkiven puisto".


title: Tapaninkylän kaatopaikka

text: Alueen historia alkaa siitä, kun VR pakkolunasti maata Rajatien, Kotinummentien ja Vanhan Tapanilantien väliseltä alueelta soranottoa varten ratapenkereen rakentamiseksi. Vuonna 1903 Helsingin kaupunki päätti 1903 muuttaa alueen kaatopaikaksi. Paikka oli tuolloin varsin kaukana kaupungista, maaseudulla. Alueelle tuotiin jätettä myös junalla, mikä oli ainutlaatuista Suomessa. Kaatopaikalle meni oma pistoraide.


title: Tapaninkylän kaatopaikka

text: Tälle kaatopaikalle tuotu jäte oli lähinnä talousjätettä. Aluetta ei valvottu. Vaarallisia aineita on tavattu vain vähäisiä määriä, sillä kaatopaikan käyttöaikana jäte oli pääasiassa orgaanista helposti hajoavaa jätettä, joka maatui helposti.


title: Tapaninkylän kaatopaikka

text: Alueen läheisyyteen alkoi läheisyyteen syntyä asutusta, lähinnä puhtaanapitolaitoksen omien työntekijöiden asumuksia. Helpon lannoitusaineen saannin vuoksi läheisyyteen tuli puutarhaviljelystiloja, kauppapuutarhoja. Niitä perustettiin kaikkiaan vain n. 20, mutta ne olivat maa-alaltaan isoja. Kaatopaikka auttoi suuresti niitä, sillä jäte oli maatuvaa ja mukana oli runsaasti lantaa. Jäte ei ollut terveydelle vaarallista, joten sitä voitiin käyttää lannoitteena toisin kuin nykyajan biojätteiden multaa.


title: Tapaninkylän kaatopaikka

text: Kaatopaikan ikä oli poikkeuksellisen pitkä, yli 40 vuotta. Tämä viittaa siihen, että jäte maatui täydellisesti, ja toisaalta se on seurausta siitä, että jätettä voitiin hyötykäyttää lannoituksessa. Ilmeisesti tätä kaatopaikkaa ei laajennettu kertaakaan, mutta nähtävästi 1940-luvulla jätteen määrä kasvoi niin, ettei tätä kaatopaikkaa enää voitu käyttää suunnitellulla tavalla.


title: Tapaninkylän kaatopaikka

text: Nykyään kaatopaikan tilalla on Hiidenkiven puisto eikä kaatopaikasta voi havaita mitään merkkejä maastossa.


title: Arseenitrifluoridi

text: Arseenitrifluoridi (AsF) on epäorgaaninen arseenin ja fluorin muodostama myrkyllinen molekyyliyhdiste. Ainetta voidaan käyttää puolijohdeteollisuudessa ja fluoraavana reagenssina.


title: Arseenitrifluoridi

text: Huoneenlämpötilassa arseenitrifluoridi on helposti haihtuva väritön neste. Yhdiste hydrolysoituu helposti veden vaikutuksesta. Aine on nestemäisenä hieman sähköä johtavaa johtuen sen autoionisoitumisesta AsF ja AsF-ioneiksi. Yhdiste on Lewis-happo ja muodostaa komplekseja Lewis-emästen kuten rikkitrioksidin, nitrosyylifluoridin ja fluoridien ja antimonipentafluoridin kanssa.


title: Arseenitrifluoridi

text: Arseenitrifluoridia voidaan valmistaa vetyfluoridin ja arseenitrioksidin välisellä reaktiolla. Koska arseenitrifluoridi hydrolysoituu hyvin helposti ja vetyfluoridi sisältää usein vettä, käytetään arseenitrifluoridin valmistuksessa vetyfluoridin lähteenä kalsiumfluoridin ja rikkihapon tai fluoririkihapon seosta. Muita tapoja syntetisoida yhdistettä ovat muun muassa arseenitrikloridin ja natriumfluoridin välinen reaktio tai lähtemällä arseenipentafluoridista.


title: Arseenitrifluoridi

text: Arseenitrifluoridia voidaan käyttää fluoraavana reagenssina valmistettaessa epämetallien fluorideja. Yhdisteen etuna on suhteellisen alhainen kiehumispiste eli se voidaan poistaa tuotteesta tislaamalla. Arseenitrifluoridia voidaan käyttää myös puolijohteiden douppaamiseen, aurinkokennojen valmistuksessa, sekä heksafluoriarsenaattisuolojen ja eräiden grafiitin interkalaatioyhdisteiden valmistuksessa.


title: Risto Sipilä

text: Risto Sipilä (s. 1965 tai 1966) on helsinkiläinen asianajaja ja varatuomari. Sipilä on toiminut Asianajotoimisto Borenius Oy:n palveluksessa vuodesta 2004. Hänen asiantuntemusalueitaan ovat rakentamis- ja kiinteistöoikeus sekä erityisesti rakennusurakoihin liittyvät oikeudenkäynnit ja hän myös luennoi näistä aiheista säännöllisesti.


title: Risto Sipilä

text: Sipilä on valmistunut oikeustieteen kandidaatiksi vuonna 1991 ja saanut auskultoituaan varatuomarin arvon vuonna 1993.


title: Risto Sipilä

text: Hän on toiminut Suomen Asianajajaliiton puheenjohtajana vuodesta 2013, jolloin hän oli 47-vuotias. Sitä ennen hän toimi Asianajajaliiton varapuheenjohtajana (2010–2013) sekä lukuisissa muissa liiton luottamustehtävissä. Sipilä on lisäksi toiminut Helsingin Asianajajayhdistyksen puheenjohtajana (2002–2006) sekä Suomen Lakimiesliiton hallituksen jäsenenä.


title: Matti Kunnas

text: Matti Klaus Erik Kunnas (s. 31. lokakuuta 1953 Joensuu) on mikkeliläinen asianajaja, joka on toiminut asianajotehtävissä yli 30 vuoden ajan. Omassa toimistossaan Ervasti & Kunnas Oy:ssä hän on harjoittanut asianajotoimintaa vuodesta 1981. Toimeksiannot painottuvat erityisesti konkurssi- ja yrityssaneerausasioihin sekä perintöoikeuteen.


title: Matti Kunnas

text: Kunnas on valmistunut oikeustieteen kandidaatiksi vuonna 1979 ja oikeustieteen lisensiaatiksi vuonna 1999. Hän on väitellyt oikeustieteen tohtoriksi Turun yliopistossa vuonna 2013. Hän sai laamannin arvonimen vuonna 2014.


title: Matti Kunnas

text: Matti Kunnas on toiminut Suomen Asianajajaliiton yhteydessä toimivan itsenäisen valvontalautakunnan puheenjohtajana vuodesta 2010 vuoteen 2016. Kunnas on aiemmin toiminut lukuisissa Asianajajaliiton luottamustehtävissä kuten Mikkelin osaston puheenjohtajana ja liiton hallituksen jäsenenä. Kunnas on ollut pitkään myös muissa yhteiskunnallisissa luottamustehtävissä, muun muassa Mikkelin kaupunginhallituksen jäsenenä.


title: Matti Kunnas

text: Tammikuussa 2017 Matti Kunnakselle myönnettiin Matti Ylöstalo -palkinto.


title: Jai Ho! (You Are My Destiny)

text: Jai Ho! (You Are My Destiny) on yhdysvaltalaisen tyttöbändi The Pussycat Dollsin kappale heidän toiselta, Doll Domination-studioalbumilta. Sen julkaisi Interscope Records albumin neljäntenä singlenä 23. helmikuuta 2009. Nauhoituksen avainhenkilöiden, Jimmy Lovinen ja Ron Fairin katsottua Slummien miljonäärin he halusivat tehdä "Jai Ho!":sta "pop-kappaleen joka ei poikkea alkuperäisestä melodiasta" ja kysyivät Scherzingeriltä jos hän voisi tehdä kappaleelle oman tulkinnan. Kappale kreditoitiin nimellä ""A. R. Rahman and The Pussycat Dolls featuring Nicole Scherzinger"" joka aiheutti sisäisiä ristiriitoja sekä lopulta hajaannutti ryhmän.


title: Jai Ho! (You Are My Destiny)

text: Kappale sai musiikkikriitikoilta pääosin positiivisia vastaanottoja, jotka kehuivat sitä loistavaksi sovitukseksi. "Jai Ho! (You Are My Destiny)" oli kaupallinen menestys. Yhdysvaltain Billboard Hot 100-listalla kappale debytoi listan 100. sijalla. Seuraavalla viikolla kappale nousi listan 15. sijalle, aiheuttaen yhden listan suurimmista nousuista. Kansainvälisesti kappale menestyi erittäin hyvin listoilla, saavuttaen listan kärjen Australiassa, Suomessa, Israelissa sekä Irlannissa, samalla kun se pääsi monissa muissa valtioissa kymmenen parhaan joukkoon kuten Uudessa-Seelannissa ja Isossa-Britanniassa.


title: Jai Ho! (You Are My Destiny)

text: Kappaleen musiikkivideo kuvattiin Itävallan Wienissä, Tramway Museumissa jonka viimeinen kohtaus on elokuvasta Slummien miljonääri. The Pussycat Dolls on esittänyt kappaleen "Jai Ho! (You Are My Destiny)" lukuisissa livetapahtumissa, kuten Late Night with Jimmy Fallonissa sekä yhdessä One Life to Live-sarjan jaksossa.


title: Skopunkten

text: Skopunkten on ruotsalainen kenkäkauppaketju. Sen omistaa Nilson Group, joka omistaa myös DinSkon ja Nilson Shoesin. Skopunktenilla on yhteensä yli kolmesataa myymälää, ja niitä on Ruotsissa, Suomessa, Tanskassa ja Norjassa. Suomeen yrityksen toiminta laajeni 22. syyskuuta 2011, kun se avasi ensimmäisen myymälän Kauppakeskus Koskikeskukseen Tampereelle. Yrityksen pääkonttori ja keskusvarasto sijaitsevat Varbergissä. Vuonna 2011 Skopunktenin liikevaihto oli 3 miljardia Ruotsin kruunua.


title: Kauppa (sopimus)

text: Kauppa on sopimus, jolla myyjä rahavastiketta vastaan luovuttaa tai sitoutuu luovuttamaan ostajalle omistusoikeuden sopimuksessa määriteltyyn omaisuuteen.


title: Kauppa (sopimus)

text: Kauppa tarkoittaa nimenomaisesti omistusoikeuden luovutusta. Kauppasopimus eroaa käyttöoikeuden luovutusta koskevista sopimuksista, joita ovat vuokra- tai leasingsopimukset. Yksi kaupan tunnusmerkeistä on kaupan kohteen omistusoikeuden luovuttaminen rahavastiketta vastaan. Jos luovutus on vastikkeeton, kyseessä on lahja. Jos taas vastikkeena luovutetaan muuta omaisuutta kuin rahaa, kyseessä on vaihto.


title: HMS Wells (I95)

text: HMS Wells (viirinumero I95) oli Britannian Kuninkaallisen laivaston Town-luokan hävittäjä, joka palveli toisessa maailmansodassa. Alus oli alun perin Yhdysvaltain laivaston Wickes-luokan hävittäjä "USS Tillman" (DD-135), joka luovutettiin Halifaxissa Kuninkaalliselle laivastolle sopimuksen mukaisesti.


title: HMS Wells (I95)

text: Yhdysvaltain laivasto tilasi aluksen Charlestonin laivastontelakalta. Sen köli laskettiin 29. heinäkuuta 1918 ja alus laskettiin vesille 7. heinäkuuta 1919 nimellä "USS Tillman" kumminaan senaattori Benjamin Ryan Tillmanin pojantytär neiti Mary Y. Tillman. Alus sai 17. heinäkuuta 1920 runkonumeron DD-135 laivaston ottaessa käyttöön alfanumeerisen runkonumeroinnin. Alus otettiin palvelukseen 10. huhtikuuta 1921 ensimmäisenä päällikkönään luutnantti Louis R. Vail.


title: HMS Wells (I95)

text: Koeajojen päätyttyä alus liitettiin Atlantin laivaston 1. hävittäjäosaston 9. laivueen 20. viirikköön Charlestoniin Etelä Carolinaan, missä se palveli vuoden 1921 kesään. Seuraavana talvena aluksella oli vain puolimiehitys, ja seuraavana keväänä se harjoitteli ja purjehti 8. laivueen 33. viirikön mukana. Alus poistettiin palveluksesta 3. heinäkuuta 1922, minkä jälkeen se makasi ankkurissa Philadelphian laivastontelakalla.


title: HMS Wells (I95)

text: Lähes kahdeksan vuotta myöhemmin alus palautettiin 1. toukokuuta 1930 palvelukseen päällikkönään komentajakapteeni Alfred Y. Lanphier. Siirryttyään Charlestoniin alus liitettiin laivaston tiedusteluhävittäjäosaston 7. laivueen 23. viirikköön, mistä se siirrettiin 1. tammikuuta 1931 48. viirikköön. Alus teki reservin koulutuspurjehduksia aina loppu kevääseen 1933 saakka, jolloin se siirrettiin Bostoniin kouluttamaan 1. laivastoalueen reserviläisiä.


title: HMS Wells (I95)

text: Tiedusteluosastoon kuuluvana alus siirrettiin takaisin Charlestoniin, jossa se oli vuototellen aktiivipalveluksessa ja ankkurissa kiertävässä reservissä. Alus palasi täysin palvelukseen 1. tammikuuta 1934 osana koulutuslaivuetta, jossa se aloitti koulutuspurjehdukset. "Tillman" jatkoi vuosikymmenen lopun vuorotellen aktiivipalveluksessa ja kiertävässä reservissä. Myöhemmin alus liitettiin sijoitettuun 10. hävittäjälaivueen 29. viirikköön, jonka mukana se palveli sekä Charlestonissa että Bostonissa kouluttaen reserviläisiä ja osallistuen laivaston maihinnousuharjoitukseen Karibianmerellä. Alus poistettiin palveluksesta 15. kesäkuuta 1939.


title: HMS Wells (I95)

text: Kaksi ja puoli kuukautta myöhemmin Saksa hyökkäsi Puolaan aloittaen toisen maailmansodan Euroopassa. Keväällä 1940 liittoutuneiden kärsiessä jatkuvia tappioita Saksa aloitti hyökkäyksensä länteen. Lisäksi Saksan laivaston sukellusveneet aiheuttivat lisääntyviä tappioita Atlantin ylittävillä saattuereiteillä. Kesällä Britannia vastusti yksin Saksaa ja ainoastaan Englannin kanaali erotti joukot toisistaan. Britannian laivaston saattajien lukumäärä oli romahtanut Atlantilla ja Norjassa käydyissä taisteluissa sekä Dunkerquen evakuoinnissa. Tällöin vasta valittu pääministeri Winston Churchill pyysi Yhdysvaltain presidentiltä Franklin Rooseveltiltä apua. Maiden johtajat hyväksyivät 23. heinäkuuta 1940 hävittäjiä tukikohdista -sopimuksen, jonka mukaan Yhdysvaltain laivasto luovutti 50 hävittäjää ja Yhdysvallat saisi 99 vuoden vuokra-ajalla tukikohtia läntiseltä pallonpuoliskolta.


title: HMS Wells (I95)

text: "Tillman" valittiin luovutettavaksi ja se palautettiin palvelukseen 24. elokuuta 1940 Philadelphiassa. Kolmisen kuukautta myöhemmin alus matkasi luovutettavaksi Britannian laivastolle Halifaxissa Nova Scotiassa, jonne se saapui 21. marraskuuta viimeisen luovutuserän muodostaneiden 72. viirikön jäljellä olevien alusten kanssa. Alus poistettiin palveluksesta 26. marraskuuta ja se poistettiin alusluettelosta 8. tammikuuta 1941.


title: HMS Wells (I95)

text: Britannian kuninkaallinen laivasto otti 5. joulukuuta 1940 palvelukseen nimellä "HMS Wells". Sen ollessa 9. joulukuuta laiturissa kahden muun hävittäjän rinnalla lähti yksi aluksista liikkeelle ollen edelleen kiinni laiturissa, jolloin "HMS Newmarket" törmäsi "Wellsiin", joka törmäsi lisäksi laituriin vaurioituen. Onnettomuuden seurauksena alus joutui St. John'ssa New Brunswickissa telakalle palaten Halifaxiin 27. joulukuuta. Siten alus aloitti vasta tammikuussa 1941 matkansa Newfoundlandista Britteinsaarille yhdessä "HMS Newarkin" kanssa. Alukset joutuivat kovaan merenkäyntiin, jolloin "Wells" menetti mastonsa ja "Newark" sai konevian, joka pakotti sen palaamaan "Wellsin" hinaamana Halifaxiin. Alus korjattiin pikaisesti ja se aloitti matkansa uudelleen 4. helmikuuta Halifaxista joutuen kuitenkin palaamaan teknisen vian vuoksi telakalle Halifaxiin.


title: HMS Wells (I95)

text: Maaliskuussa alus matkasi St. John'sta Plymouthiin. Matkalla alus joutui 500 merimailia Irlannin rannikosta länteen konerikon vuoksi tuuliajolle kyeten kuitenkin merellä tehtyjen korjausten jälkeen jatkamaan matkaansa. Alus saapui 9. maaliskuuta Plymouthiin, josta se siirrettiin telakalle muutostöitä varten. "Wells" sai määräyksen liittyä 17. hävittäjäviirikköön, joka suojasi Kyle of Lochalshiin sijoitettua 1. miinalaivuetta.


title: HMS Wells (I95)

text: Devonportin telakalta vapauduttuaan alus liittyi 13. huhtikuuta viirikköönsä Kyle of Lochalshissa. Se kuitenkin erkani laivueesta ja alus aloitti Islannin ja Britteinsaarten välillä saattueiden suojaamisen. Alus saattoi "HMS Brightonin", "HMS Castletonin" ja "HMS St. Marysin" kanssa 16. kesäkuuta apumiinalaivoja "HMS Agamemnon" ja "HMS Menestheus", jotka laskivat miinoja pohjoiseen miinasulkuun operaatiossa SN66. Osaston suojana oli lisäksi risteilijä "HMS Kenya". Alus suojasi 25. kesäkuuta samoja aluksia laskettaessa miinoja pohjoiseen sulkuun operaatiossa SN70B, jolloin "Wells" jäi suojaamaan "Kenyan" kanssa kolaroinutta ja liikuntakyvytöntä "Brightonia".


title: HMS Wells (I95)

text: Alus liittyi 29. kesäkuuta risteilijä "HMS Cairon" ja hävittäjien "HMS Castleton", "HMS St. Francis", "HMS Vanquisher", "HMS Winchelsea", "HS Wolverine", "HMS Reading", "ORP Garland" ja "ORP Piorunin" muodostamaan paikallissaattueeseen suojatakseen saattuetta WS9B luoteisen reitin alueella. Alus erkani saattueesta 1. heinäkuuta palaten Clydeen paikallissaattueen mukana. Alus suojasi 9. heinäkuuta apumiinalaivoja "HMS Port Quebec", "HMS Agamemnon", "HMS Menestheus" ja "HMS Southern Prince" yhdessä "HMS Castletonin" kanssa laskettaessa lisää miinoja pohjoiseen miinasulkuun operaatiossa SN67A. Elokuussa alus oli saattueiden suojana ennen siirtoaan kuun lopulla Atlantille.


title: HMS Wells (I95)

text: "Wells" siirrettiin 3. syyskuuta korjattavaksi Humberin telakalle, mistä se palasi palvelukseen 29. marraskuuta koeajojen jälkeen. Alus oli joulukuun alun koulutuksessa Tobermoryssä ennen paluutaan laivueeseensa Kyle of Lochalshiin.


title: HMS Wells (I95)

text: Alus suojasi 9. tammikuuta 1942 "HMS Adventurea", kun se laski miinoja pohjoiseen sulkuun Cape Wrathin edustalla yhdessä "HMS Newarkin" kanssa operaatiossa SN15A. "Wells" suojasi 16. helmikuuta yhdessä "HMS Lancasterin", "HMS Somalin" ja "HMS Vanquisherin" kanssa apumiinalaivoja "HMS Menestheus", "HMS Agamemnon" ja "HMS Port Quebec", jotka laskivat miinoja pohjoiseen sulkuun operaatiossa SN84. Operaatiossa SN85 28. helmikuuta alus suojasi "HMS Lancasterin" ja "HMS Skaten" kanssa pohjoista sulkua laajentavaa apumiinalaiva "HMS Southern Princeä".


title: HMS Wells (I95)

text: Alus erkani 1. maaliskuuta "HMS Lancasterin" kanssa laivueestaan liittyen Kotilaivastoon suojaamaan Jäämerelle lähtevää saattueen PQ12 kaukosuojausosastoa, jonka muodostivat taistelulaivat "HMS Duke of York" ja "HMS King George V", taisteluristeilijä "HMS Renown", lentotukialus "HMS Victorious" sekä risteilijät "HMS Berwick" ja "HMS Kenya". "Wells" palasi operaatiosta vapauduttuaan laivueeseensa Kyle of Lochalshiin. Alus suojasi 15. ja 31. maaliskuuta sekä 18. huhtikuuta laivueensa alusten mukana apumiinalaivoja "HMS Menestheus", "HMS Agamemnon", "HMS Port Quebec" ja "HMS Southern Prince", jotka täydensivät pohjoista miinasulkua operaatioissa SN81, SN87 ja SN88.


title: HMS Wells (I95)

text: "Wells" saattoi 8. toukokuuta "HMS Brightonin", "HMS Castletonin" ja "HMS Scottin" kanssa miinalaiva "HMS Adventurea" sekä kolmea apumiinalaivaa, jotka töydensivät pohjoista miinasulkua operaatiossa SN3A. Alus oli 1. kesäkuuta Clydestä lähteneen saattueen WS19P paikallissuojueessa, mistä se erkani 4. kesäkuuta palaten Clydeen. Kaksi päivää myöhemmin alus palasi laivueeseensa Kyle of Lochalshiin. Alus suojasi 11. kesäkuuta neljää apumiinalaivaa, jotka laskivat miinoja pohjoiseen miinasulkuun operaatiossa SN67A.


title: Pauri bareli

text: Pauri bareli on indoarjalainen kieli, jota puhutaan Intiassa Maharashtran ja Madhya Pradeshin osavaltioissa. Kieltä puhui vuoden 2001 väestönlaskennassa äidinkielenään 638 000 ihmistä.


title: Pauri bareli

text: Pauri bareli kuuluu bhil-kielten ryhmään ja on läheistä sukua muun muassa bhilille ja kahdelle muulle bareli-nimiselle kielelle, rathwi barelille ja palya barelille. Pauri barelia kirjoitetaan devanagari-kirjaimistolla.


title: Rathwi bareli

text: Rathwi bareli on indoarjalainen kieli, jota puhutaan Intiassa Maharashtran ja Madhya Pradeshin osavaltioissa. Kieltä puhui vuoden 2001 väestönlaskennassa äidinkielenään 101 000 ihmistä.


title: Rathwi bareli

text: Rathwi bareli kuuluu bhil-kielten ryhmään ja on läheistä sukua muun muassa bhilille ja kahdelle muulle bareli-nimiselle kielelle, pauri barelille ja palya barelille. Rathwi barelia kirjoitetaan devanagari-kirjaimistolla.


title: Palya bareli

text: Palya bareli on indoarjalainen kieli, jota puhutaan Intiassa Maharashtran ja Madhya Pradeshin osavaltioissa. Se kuuluu bhil-kielten ryhmään ja on läheistä sukua muun muassa bhilille ja kahdelle muulle bareli-nimiselle kielelle, pauri barelille ja rathwi barelille.


title: Bareli (täsmennyssivu)

text: Bareli voi tarkoittaa seuraavia asioita:


title: Ontelokude

text: Ontelokude eli putkineulos on putken muotoon punottua kangasta, jota käytetään käsitöissä paksun langan tapaan. Tavallisimmin ontelokudetta valmistetaan puuvilla- ja tekokuitulangasta. Kuteita valmistetaan eri vahvuuksina ja sitä myydään vyyhdeissä tai rullissa, joko yksivärisenä tai kirjavana. Ontelokuteesta voi virkata, neuloa ja kutoa esim. mattoja ja erilaisia sisustustuotteita kuten tyynyjä, koreja ja laukkuja. Normaalikokoinen kude on noin 8 mm leveä. Siitä on helppo virkata virkkuukoukulla nro 7 esim. mattoja.


title: Ontelokude

text:
Ontelokudetta valmistetaan sekä käsin että teollisesti. Ontelokudekoneessa, josta valmistuu kapeaa ontelokudetta, on pieniä neuloja 12–16 kpl.
Ontelokude on helpommin käsiteltävää kuin trikookude. Se on tasaisempaa, lisäksi siinä on vähemmän solmuja ja pääteltävää. Puuvillainen ontelokude kutistuu pesussa 15–20 %. Siksi suositellaankin, että kude kastellaan ja kuivataan ennen käyttöä.


title: Ontelokude

text: Kotimaista ontelokudetta valmistaa mm. Lanka ja Tekstiili Lestijärveltä. Ontelokudetta valmistetaan myös esim. Virossa. Lappajärven Värjäämö Oy värjää ja myy kotimaista ontelokudetta, joka on valmiiksi kutistettu.


title: Wilhelmstrasse

text: Wilhelmstrasse on katu Berliinin keskustassa, Mitten ja osin Kreuzbergin kaupunginosassa. Se tunnettiin toiseen maailmansotaan saakka hallintokatuna, jonka varrella sijaitsi tärkeitä ministeriöitä. Wilhelmstrasse oli noihin aikoihin myös käsite, jolla voitiin viitata Saksan hallitukseen. Katu alkaa etelässä Kreuzbergista läheltä Mehringplatzia, samasta risteyksestä kuin Stresemannstrasse. Se leikkaa Unter den Lindenin aivan Pariser Platzin itäpuolella, ja tekee samalla pienen mutkan kääntyen pohjois–etelä-suuntaiseksi. Katu päättyy Spreejoen kohdalla ja jatkuu sen pohjoispuolella Luisenstrassena.


title: Wilhelmstrasse

text: Wilhelmstrasse syntyi, kun Friedrichstadtin kaupunginosan asemaakavaa laajennettiin vuonna 1731. Siitä käytettiin aluksi myös nimeä "Husarenstrasse", mutta toisaalta nimi Wilhelmstrasse esiintyy asiakirjoissa jo 1735. Katu nimettiin silloisen Preussin kuninkaan Fredrik Vilhelm I:n mukaan. Kadun jatke pohjoisessa sai vuonna 1822 viralliseksi nimekseen "Neue Wilhelmstrasse" (”Uusi Wilhelmstrasse”).


title: Wilhelmstrasse

text: Wilhelmstrassen hienoin osa oli Leipziger Strassen ja Unter den Lindenin välinen osuus, jonka varrelle rakennettiin 1700-luvulla monia aatelispalatseja. Niissä oli suuret pihat, jotka muodostivat kadun länsipuoliseen kortteliin niin sanotun ministeripuutarhan ("Ministergärten"). Useat valtion laitokset asettuivat tälle alueelle 1800-luvun aikana. Preussin ulkoministerin virka-asunto perustettiin Wilhelmstrasse 76:een, ja se laajeni käsittämään myös viereiset talot 75 ja 74. Niiden vieressä sijainnut entinen Radziwillin palatsi muutettiin Otto von Bismarckin aikana Saksan valtakunnankansliaksi. Numerossa 73 sijaitsi keisarikunnan aikana hoviministeriö ja Weimarin tasavallan aikana valtakunnanpresidentin virka-asunto. Prinz-Albrecht-Palais numerossa 102 toimi natsi-Saksan aikana valtion terrorikoneiston keskuksena. Sen paikalla on nykyään Topographie des Terrors -museo.


title: Wilhelmstrasse

text: Suuri osa Wilhelmstrassen hallintorakennuksista tuhoutui toisessa maailmansodassa. Niiden paikalle kadun länsipuolelle rakennettiin 1980-luvulla asuintaloja. Kadun varrella sijaitsee nykyään muun muassa Saksan valtiovarainministeriö. Se toimii Hermann Göringin 1930-luvulla rakennuttamassa Saksan ilmailuministeriön entisessä rakennuksessa, joka on säilynyt ainoana kadun varren vanhoista hallintorakennuksista. Myös eräät muut ministeriöt sekä Ison-Britannian suurlähetystö toimivat Wilhelmstrasella.


title: Wilhelmstrasse

text: Itä-Berliinin puolelle jäänyt Wilhelmstrassen pääosa nimettiin syyskuussa 1964 "Otto-Grotewohl-Strasseksi" Itä-Saksan pääministerin Otto Grotewohlin mukaan. Katu sai vanhan nimensä takaisin vuonna 1993, ja se käsittää nykyisin myös entisen Neue Wilhelmstrassen osuuden.


title: Heikki Koukkunen

text: Heikki Koukkunen (21. maaliskuuta 1938 Suojärvi – 9. marraskuuta 1983 Joensuu) oli rajakarjalaista syntyperää oleva historioitsija ja kulttuurivaikuttaja. Hän tutki ja teki tunnetuksi synnyinseutunsa perinnekulttuuria sekä ortodoksisuutta.


title: Heikki Koukkunen

text: Heikki Koukkunen oli ideoimassa TV-dokumentteja "Vanhaa ja uutta Karjalassa" vuonna 1973 ja "Taianteosta katrilliin" vuonna 1982 sekä ohjasi samana vuonna MTV:lle dokumenttisarjan "Out'in itkut", joka kertoo itkuvirsien taitaja Outi Katalkinista. Lisäksi hän oli professori Heikki Kirkisen ynnä muiden kanssa kokoamassa Karjalaista perinnekuvastoa, jonka Kimy-kustannus julkaisi vuonna 1983.


title: Heikki Koukkunen

text: Koukkunen suoritti filosofian tohtorin tutkinnon Joensuun korkeakoulussa. Hänen väitöstilaisuutensa tammikuussa 1977 oli korkeakoulun ensimmäinen. Historian väitöskirjan aihe oli Suomen valtiovalta ja kreikkalaiskatoliset 1891-1897. Koukkunen ei kuitenkaan ollut korkeakoulun ensimmäinen tohtorin arvon saanut, sillä Kari Tuunainen ehti saada tutkintotodistuksen käteensä pari päivää aikaisemmin.


title: Cosina

text: Yhtiö perustettiin vuonna 1959 nimellä Nikō. Vuodesta 1966 lähtien se on valmistanut kameroita, ja vuodesta 1969 alkaen järjestelmäkameroita. Nikō muutti nimekseen Cosina vuonna 1973.


title: Cosina

text: Cosina esitteli CS-2- ja CS-3-järjestelmäkamerat vuonna 1978. Seuraavia lanseerauksia olivat CT-1 ja CT-7 vuonna 1980, CT-10, CT-20 ja CT-1G vuonna 1982 ja CT-9 vuonna 1986.


title: Cosina

text: Vuonna 1982 Cosina aloitti objektiivien valmistuksen muiden kameravalmistajien kiinnityksille. Digitaalikameroiden valmistuksen se aloitti 1997.


title: Cosina

text: Huhtikuussa 2010 Cosina liittyi Micro Four Thirds -ryhmään.


title: Anželika Sidorova

text: Anželika Sidorova (s. 28. kesäkuuta 1991) on venäläinen seiväshyppääjä.


title: Anželika Sidorova

text: Sidorova saavutti pronssia Göteborgin sisäratojen EM-kilpailuissa 2013 tuloksella 462 cm. Hän sai hopeaa alle 23-vuotiaiden EM-kilpailuissa Tampereella 2013 tuloksella 460 cm. Sopotin MM-hallikilpailuissa 2014 hän oli toinen tuloksella 470 cm. Zürichin EM-kisoissa 2014 Sidorova voitti kultaa tuloksella 465 cm. Prahan sisäratojen EM-kilpailuissa 2015 hän voitti kultaa tuloksella 480 cm. Pekingin MM-kisoissa 2015 Sidorova jäi ilman tulosta pudotettuaan kolme kertaa aloituskorkeudestaan 450. Lontoon MM-kilpailuissa 2017 hän jäi karsinnassa ilman tulosta. Hän saavutti hopeaa Birminghamin MM-hallikilpailuissa 2018 ennätystuloksellaan 490.


title: Anželika Sidorova

text: Sidorovan ennätys ulkoradoilla on 485 cm ja sisäradoilla 490 cm.


title: Spandaun linnoitus

text: Spandaun linnoitus eli Spandaun sitadelli ("Zitadelle Spandau") on alkujaan keskiajalta peräisin oleva linnoitus Berliinin Spandaun esikaupungissa. Se on Euroopan parhaimmin säilyneitä historiallisia linnoituksia. Linnoitus on tehty Spree- ja Haveljokien yhtymispaikassa sijaitsevalla pienelle saarelle, ja se on kokonaan veden ympäröimä.


title: Spandaun linnoitus

text: Linnoituksen paikalla on sijainnut varhaiskeskiajalla slaavilainen asutuskeskus. Arkeologisten löytöjen perusteella jonkinlainen pieni linnoitusrakennelma on ollut paikalla ainakin jo 800-luvulla. Myöhemmin siitä tuli suuri linnoitus, jonka oli tarkoitus suojata Reininmaalta Puolaan ulottuneen tärkeän kauppareitin varrella sijainnutta Spandaun kaupunkia. Linnoituksen vanhin säilynyt osa on 32 metriä korkea Juliusturm-torni, joka on valmistunut noin vuonna 1200. Se on nykyään Berliinin vanhin ei-kirkollinen rakennus. Tornin yläosa on Karl Friedrich Schinkelin suunnittelema lisäys vuodelta 1838. Tornin seinät ovat 3,6 metriä paksut. Linnoituksen päähalli ("palas") on rakennettu vuosina 1521–1523.


title: Spandaun linnoitus

text: Linnoituksen pääosa on valmistunut vuosina 1559–1583, ja sen rakennutti Brandenburgin vaaliruhtinas Joakim II. Linnoituksen suunnitteli italialainen rakennusmestari Chiaramella da Gandino pohjoisitalialaisten esikuvien mukaisesti. Hän suunnitteli neljä nuolimaista bastionia, jotka saivat nimikseen "König" (”kuningas”), "Königin" (”kuningatar”), "Kronprinz" (”kruununprinssi”) ja "Brandenburg". Neliönmuotoisen linnoituksen bastionien kärjet ovat noin 300 metrin päässä toisistaan. Uudenaikaiset bastionit olivat tärkeitä, koska tykkien kehitys oli tehnyt vanhanaikaisista linnoista huonoja puolustustarkoitukseen. Chiaramella da Gandinon johdolla rakennettiin samoihin aikoihin myös nykyinen porttirakennus, kurtiini ja vanha asevarasto.


title: Spandaun linnoitus

text: Spandaun linnoitusta pidettiin aikanaan lähes valloittamattomana, ja sillä oli mainittava rooli Brandenburgin ja Preussin sotahistoriassa. Kolmikymmenvuotisen sodan aikana ruotsalaiset joukot vetäytyivät sen turviin. Seitsenvuotisen sodan aikana Fredrik Suuren vaimo, kuningatar Elisabet Kristiina pakeni sinne turvaan itävaltalaisilta. Ainoa varsinainen sotilaallinen yhteenotto linnoituksen luona käytiin Napoleonin sotien aikana vuonna 1813. Preussilaiset joukot pommittivat linnoitusta vallatakseen sen takaisin ranskalaisilta, jolloin varsinkin porttirakennus vaurioitui pahoin. Se sai nykyisen ulkoasunsa vuonna 1839 tehtyjen kunnostustöiden jälkeen. Linnoituksen sisäosia täydennettiin 1800-luvulla useilla uusilla rakennuksilla. Myöhemmin linnoitus toimi vankilana ja aarrekammiona. Ranskan vuosien 1870–1871 sodan jälkeen Saksalle maksamia sotakorvauksia säilytettiin vuosina 1874–1919 Juliusturmissa. Nykyisin linnoituksessa toimii Spandaun kaupungin historiallinen museo. Siellä pidetään myös konsertteja ja taidenäyttelyitä.


title: Spandaun linnoitus

text: Vastoin yleistä käsitystä Rudolf Hessiä ja muita sodan jälkeen tuomittuja natsijohtajia ei pidetty vankeina Spandaun linnoituksessa, vaan Spandaun vankilassa.


title: Spandaun linnoitus

text: Spandaun linnoituksen suojissa talvehtii noin 10 000 lepakkoa joka talvi.


title: Markus Rehm

text: Markus Rehm (s. 22. elokuuta 1988 Göppingen, Länsi-Saksa) on saksalainen vammaisurheilija, pituushyppääjä ja pikajuoksija. Hänen ennätystuloksensa pituushypyssä on 840 senttimetriä.


title: Markus Rehm

text: Hänen suurin saavutuksensa on paralympiakulta pituushypystä Lontoosta 2012. Samoista kisoista Rehm voitti pronssia 4×100 metrin pikaviestistä. Hänellä on kaksi kultaa vammaisurheilun MM-kisoista pituushypystä, vuosilta 2011 ja 2013. EM-kultaa Rehmillä on vuodelta 2012 100 metriltä ja pituushypystä. Heinäkuun 2014 loppupuolella Rehm hyppäsi Saksan mestariksi normaalissa pituushypyssä F44-luokan maailmanennätyksellä ja omalla silloisella ennätyksellään 824 cm. Rehm edustaa Bayer Leverkusenia ja häntä valmentaa keihäänheiton maailmanmestari Steffi Nerius.


title: Markus Rehm

text: Rehmin oikeassa jalassa on samanlainen proteesi kuin moninkertaisella paralympiavoittajalla, eteläafrikkalaisella Oscar Pistoriuksella molemmissa jaloissaan. Rehm menetti jalkansa 14-vuotiaana veneen potkurin osuttua siihen.


title: Laukut

text: Laukut ("Rhinanthus") on näivekasveihin kuuluva kasvisuku. Sukuun kuuluu maailmanlaajuisesti noin 45 lajia. Suvun lajimäärä vaihtelee eri lähteissä.


title: Laukut

text: Laukkulajeja, joista osaa kasvaa Suomessa:


title: Frank Liivak

text: Frank Liivak (s. 7. heinäkuuta 1996 Tartto, Viro) on virolainen jalkapalloilija, joka edustaa Bosnian Premijer ligassa pelaavaa FK Sarajevoa. Hän on pelipaikaltaan hyökkääjä. Liivak kuuluu Viron jalkapallomaajoukkueeseen ja häntä pidetään maan suurimpana lupauksena.


title: Frank Liivak

text: Nuoruutensa Liivak pelasi pääosin Alankomaissa, AFC Ajaxin farmiseurassa Almere Cityssä, josta hän siirtyi vuonna 2013 Italian suurseuran Napolin juniorijoukkueisiin. Hän ei pelannut otteluakaan seuran paidassa ja siirtyi tammikuussa 2015 Espanjan neljänneksi korkeimman sarjatason Alcobendas Sportiin. Helmikuussa 2017 hän teki yhden ja puolen vuoden sopimuksen FK Sarajevon kanssa.


title: Frank Liivak

text: Viron nuorten maajoukkueissa pelannut Liivak debytoi Viron jalkapallomaajoukkueessa toukokuussa 2014 harjoitusottelussa Gibraltaria vastaan. Liivakin isä Jaanus Liivak on entinen koripalloilija.


title: Viktoriapark

text: Viktoriapark on puisto Berliinin Kreuzbergin kaupunginosassa. Sen pinta-ala on 12,8 hehtaaria. Puiston alueella sijaitsee Berliinin keskusta-alueen korkein luonnollinen kohta, 66 metriä korkea Kreuzberg-kukkula. Sen huipulla on vuonna 1821 valmistunut arkkitehti Karl Friedrich Schinkelin suunnittelema Saksan vapaussotien kansallismuistomerkki ("Nationaldenkmal für die Befreiungskriege"), joka on omistettu Napoleonia vastaan 1813–1815 käydyille taisteluille. Muistomerkki muistuttaa kirkontornia ja näkyy kauas. Koko Kreuzbergin (’ristivuori’) kaupunginosa on saanut nimensä kukkulan mukaan. Viktoriapark muutettiin puistoksi Hermann Mächtigin suunnitelmien mukaan vuosina 1888–1894. Sinne rakennettiin muun muassa 24 metriä korkea keinotekoinen vesiputous. Puistoa laajennettiin länsiosastaan 1913–1916.


title: Aleksei Dmitrik

text: Aleksei Vladimirovitš Dmitrik (, s. 12. huhtikuuta 1984) on venäläinen korkeushyppääjä. Dmitrik saavutti hopeaa korkeyshypyssä Daegun MM-kilpailuissa tuloksella 235. Sisäradoilla Dmitrik saavutti hopeaa Göteborgin sisäratojen EM-kilpailuissa 2013 tuloksella 233 ja Torinon sisäratojen EM-kilpailuissa 2009 tuloksella 229. Ulkoradoilla Dmitrikin ennätys on 236 ja sisäradoilla 240.


title: Timanttiset

text: Timanttiset on suomalainen kello- ja korualan kauppaketju. Konserniin kuuluu 77 kello-, kulta- ja korualan vähittäismyymälää, jotka palvelevat monella eri paikkakunnalla ympäri Suomea.


title: Timanttiset

text: Osuuskuntamuotoinen Timanttiset-ketju perustettiin vuonna 1972, ja se on Suomen suurin myymäläketju alallaan. Sillä on omaa maahantuontia ja omia yksinmyyntimerkkejä, kuten Orient, Esprit, Puma, Junghans, Speedo, Focus ja Jemis.


title: Kaliakra

text: Kaliakra () on pitkä ja kapea niemimaa Etelä-Dobrujan alueella pohjoisessa Bulgariassa Mustanmeren rannikolla, 12 kilometriä itään Kavarnan kaupungista ja 60 kilometriä koilliseen alueen suurimmasta kaupungista, Varnasta. Kaliakran alueella on monia keskiaikaisia linnoituksia ja alueella esiintyy myös delfiinejä ja merimetsoja. Alueella on enimmillään 70 metrin korkuisia kallioseinämiä, joiden alla on Mustameri.


title: Kaliakra

text: Kaliakralla on aikojen saatossa ollut eri kielillä eri nimiä, ja sen nykyisen nimen uskotaan tulevan bysantin kreikan sanoista "kalos" (kaunis) ja "akra" (niemi tai linnoitus). Kaliakrasta käytetään myös nimeä Kaunis niemi. Vuonna 1791 paikalla käytiin Kaliakranniemen taistelu, joka oli osa viisivuotista Venäjän ja Turkin sotaa. Niemen kärjessä on pieni keskiaikainen kirkko ja jalkajousella ampuva patsas, joka osoittaa merelle päin. Kaliakraan rakennettiin ensimmäinen moderni majakka vuonna 1866. Siellä on myös patsas ja muistomerkki 1700- ja 1800-luvulla eläneen amiraali Fjodor Ušakovin muistoksi. Hän toimi venäläisten yhtenä johtajana Venäjän ja Turkin välisessä sodassa 1787-1792.


title: Olav Beddari

text: Olav Emanuel Beddari (4. tammikuuta 1928 Paatsjoki, Norja – 3. elokuuta 2014 Kirkkoniemi) oli norjalainen opettaja, rehtori ja kirjailija.


title: Olav Beddari

text: Beddari oli suomalaisten maahanmuuttajien jälkeläinen. Hän kävi Tromssan opettajaseminaarin ja valmistui 1951. Hän aloitti opettajantyönsä Berlevågissa. Vuonna 1954 hän muutti takaisin Skogfossiin Paatsjokilaaksoon, jossa hän työskenteli opettajana ja myöhemmin rehtorina siihen asti, kun hän 1994 jäi eläkkeelle.


title: Olav Beddari

text: Opettajana toimiessaan Beddari opetti sekä norjaksi että suomeksi. Hän keräsi aineistoa Paatsjokilaakson suomalaissukuisista ja työskenteli suomalais-norjalaisen kulttuurin säilyttämisen hyväksi. Beddari työskenteli myös Norjan ja Suomen suhteiden vahvistamiseksi kulttuurin ja koulutuksen piirissä.


title: Olav Beddari

text: Beddarille myönnettiin toiminnastaan useita huomionosoituksia. 1994 Beddari sai ansioistaan Suomalais-norjalaisen kulttuuri-instituutin norjalais-suomalaisen kulttuuripalkinnon. Vuonna 2002 hän sai Suomen leijonan ritarikunnan 1. luokan ritarin arvon. Vuonna 2008 Beddari vastaanotti kultaisen Kongens fortjenstmedaljen.


title: Trials Evolution

text: Trials Evolution on suomalaisen RedLynx-peliyhtiön vuonna 2012 julkaisema Trials-moottoripyöräpelisarjaan kuuluva peli Xbox 360 alustalle.


title: Trials Evolution

text: Pelistä on julkaistu Trials Evolution Gold Edition Windowsille.


title: Trials Evolution

text: Peli on Trials HD:n seuraaja.


title: Trials Evolution

text: Pelille on julkaistu vuonna 2014 jatko-osa nimeltä Trials Fusion.